pli: Seyyathāpi, brāhmaṇa, divasaṁsantatte ayokaṭāhe maṁsapesi pakkhittā khippaṁyeva paṭivigacchati, na ciraṭṭhitikā hoti;


nikaya: an

layer: root

title_pli: Aṅguttara Nikāya 7.74 7. Mahāvagga

pli: evamevaṁ kho, brāhmaṇa, maṁsapesūpamaṁ jīvitaṁ manussānaṁ parittaṁ …pe…


pli: natthi jātassa amaraṇaṁ.


pli: Seyyathāpi, brāhmaṇa, gāvī vajjhā āghātanaṁ nīyamānā yaṁ yadeva pādaṁ uddharati, santikeva hoti vadhassa santikeva maraṇassa;


pli: evamevaṁ kho, brāhmaṇa, govajjhūpamaṁ jīvitaṁ manussānaṁ parittaṁ lahukaṁ bahudukkhaṁ bahupāyāsaṁ mantāyaṁ boddhabbaṁ, kattabbaṁ kusalaṁ, caritabbaṁ brahmacariyaṁ, natthi jātassa amaraṇan’ti.


pli: Tena kho pana, bhikkhave, samayena manussānaṁ saṭṭhivassasahassāni āyuppamāṇaṁ ahosi, pañcavassasatikā kumārikā alaṁpateyyā ahosi.


pli: Tena kho pana, bhikkhave, samayena manussānaṁ chaḷeva ābādhā ahesuṁ—


pli: sītaṁ, uṇhaṁ, jighacchā, pipāsā, uccāro, passāvo.


pli: So hi nāma, bhikkhave, arako satthā evaṁ dīghāyukesu manussesu evaṁ ciraṭṭhitikesu evaṁ appābādhesu sāvakānaṁ evaṁ dhammaṁ desessati:


pli: ‘appakaṁ, brāhmaṇa, jīvitaṁ manussānaṁ parittaṁ lahukaṁ bahudukkhaṁ bahupāyāsaṁ mantāyaṁ boddhabbaṁ, kattabbaṁ kusalaṁ, caritabbaṁ brahmacariyaṁ, natthi jātassa amaraṇan’ti.


pli: Etarahi taṁ, bhikkhave, sammā vadamāno vadeyya:


pli: ‘appakaṁ jīvitaṁ manussānaṁ parittaṁ lahukaṁ bahudukkhaṁ bahupāyāsaṁ mantāyaṁ boddhabbaṁ, kattabbaṁ kusalaṁ, caritabbaṁ brahmacariyaṁ, natthi jātassa amaraṇan’ti.


pli: Etarahi, bhikkhave, yo ciraṁ jīvati so vassasataṁ appaṁ vā bhiyyo.


pli: Vassasataṁ kho pana, bhikkhave, jīvanto tīṇiyeva utusatāni jīvati—


pli: utusataṁ hemantānaṁ, utusataṁ gimhānaṁ, utusataṁ vassānaṁ.


pli: Tīṇi kho pana, bhikkhave, utusatāni jīvanto dvādasayeva māsasatāni jīvati—


pli: cattāri māsasatāni hemantānaṁ, cattāri māsasatāni gimhānaṁ, cattāri māsasatāni vassānaṁ.


pli: Dvādasa kho pana, bhikkhave, māsasatāni jīvanto catuvīsatiyeva addhamāsasatāni jīvati—


pli: aṭṭhaddhamāsasatāni hemantānaṁ, aṭṭhaddhamāsasatāni gimhānaṁ, aṭṭhaddhamāsasatāni vassānaṁ.


pli: Catuvīsati kho pana, bhikkhave, addhamāsasatāni jīvanto chattiṁsaṁyeva rattisahassāni jīvati—


pli: dvādasa rattisahassāni hemantānaṁ, dvādasa rattisahassāni gimhānaṁ, dvādasa rattisahassāni vassānaṁ.


pli: Chattiṁsaṁ kho pana, bhikkhave, rattisahassāni jīvanto dvesattatiyeva bhattasahassāni bhuñjati—


pli: catuvīsati bhattasahassāni hemantānaṁ, catuvīsati bhattasahassāni gimhānaṁ, catuvīsati bhattasahassāni vassānaṁ saddhiṁ mātuthaññāya saddhiṁ bhattantarāyena.


pli: Tatrime bhattantarāyā kapimiddhopi bhattaṁ na bhuñjati, dukkhitopi bhattaṁ na bhuñjati, byādhitopi bhattaṁ na bhuñjati, uposathikopi bhattaṁ na bhuñjati, alābhakenapi bhattaṁ na bhuñjati.


pli: Iti kho, bhikkhave, mayā vassasatāyukassa manussassa āyupi saṅkhāto, āyuppamāṇampi saṅkhātaṁ, utūpi saṅkhātā, saṁvaccharāpi saṅkhātā, māsāpi saṅkhātā, addhamāsāpi saṅkhātā, rattipi saṅkhātā, divāpi saṅkhātā, bhattāpi saṅkhātā, bhattantarāyāpi saṅkhātā.


pli: Yaṁ, bhikkhave, satthārā karaṇīyaṁ sāvakānaṁ hitesinā anukampakena anukampaṁ upādāya;


pli: kataṁ vo taṁ mayā etāni, bhikkhave, rukkhamūlāni etāni suññāgārāni. Jhāyatha, bhikkhave, mā pamādattha; mā pacchā vippaṭisārino ahuvattha. Ayaṁ vo amhākaṁ anusāsanī”ti.


pli: Dasamaṁ.


pli: Mahāvaggo sattamo.


pli: Tassuddānaṁ


pli: Hirīsūriyaṁ upamā,


pli: dhammaññū pārichattakaṁ;


pli: Sakkaccaṁ bhāvanā aggi,


pli: sunettaarakena cāti.


title_pli: Aṅguttara Nikāya 7.75 8. Vinayavagga

pli: Aṅguttara Nikāya 7.75


pli: 8. Vinayavagga


pli: Paṭhamavinayadharasutta


pli: “Sattahi, bhikkhave, dhammehi samannāgato bhikkhu vinayadharo hoti.


pli: Katamehi sattahi?


pli: Āpattiṁ jānāti,


pli: anāpattiṁ jānāti,


pli: lahukaṁ āpattiṁ jānāti,


pli: garukaṁ āpattiṁ jānāti,


pli: sīlavā hoti pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī samādāya sikkhati sikkhāpadesu,


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī,


pli: āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Imehi kho, bhikkhave, sattahi dhammehi samannāgato bhikkhu vinayadharo hotī”ti.


pli: Paṭhamaṁ.


title_pli: Aṅguttara Nikāya 7.76 8. Vinayavagga

pli: Aṅguttara Nikāya 7.76


pli: Dutiyavinayadharasutta


pli: ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso,


pli: Dutiyaṁ.


title_pli: Aṅguttara Nikāya 7.77 8. Vinayavagga

pli: Aṅguttara Nikāya 7.77


pli: 8. Vinayavagga


pli: Tatiyavinayadharasutta


pli: “Sattahi, bhikkhave, dhammehi samannāgato bhikkhu vinayadharo hoti.


pli: Katamehi sattahi?


pli: Āpattiṁ jānāti,


pli: anāpattiṁ jānāti,


pli: lahukaṁ āpattiṁ jānāti,


pli: garukaṁ āpattiṁ jānāti,


pli: vinaye kho pana ṭhito hoti asaṁhīro,


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī,


pli: āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Imehi kho, bhikkhave, sattahi dhammehi samannāgato bhikkhu vinayadharo hotī”ti.


pli: Tatiyaṁ.


title_pli: Aṅguttara Nikāya 7.78 8. Vinayavagga

pli: Aṅguttara Nikāya 7.78


pli: Catutthavinayadharasutta


pli: anekavihitaṁ pubbenivāsaṁ anussarati, seyyathidaṁ—ekampi jātiṁ, dvepi jātiyo …pe… iti sākāraṁ sauddesaṁ anekavihitaṁ pubbenivāsaṁ anussarati.


pli: Dibbena cakkhunā visuddhena atikkantamānusakena yathākammūpage satte pajānāti.


pli: Āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Catutthaṁ.


title_pli: Aṅguttara Nikāya 7.79 8. Vinayavagga

pli: Aṅguttara Nikāya 7.79


pli: 8. Vinayavagga


pli: Paṭhamavinayadharasobhanasutta


pli: “Sattahi, bhikkhave, dhammehi samannāgato vinayadharo sobhati.


pli: Katamehi sattahi?


pli: Āpattiṁ jānāti,


pli: anāpattiṁ jānāti,


pli: lahukaṁ āpattiṁ jānāti,


pli: garukaṁ āpattiṁ jānāti,


pli: sīlavā hoti …pe… samādāya sikkhati sikkhāpadesu,


pli: catunnaṁ jhānānaṁ ābhicetasikānaṁ nikāmalābhī hoti akicchalābhī akasiralābhī,


pli: āsavānaṁ khayā …pe… sacchikatvā upasampajja viharati.


pli: Imehi kho, bhikkhave, sattahi dhammehi samannāgato vinayadharo sobhatī”ti.


pli: Pañcamaṁ.


title_pli: Aṅguttara Nikāya 7.8 1. Dhanavagga

pli: Aṅguttara Nikāya 7.8


pli: 1. Dhanavagga


pli: Saṁyojanasutta


pli: “Sattimāni, bhikkhave, saṁyojanāni.


pli: Katamāni satta?


pli: Anunayasaṁyojanaṁ, paṭighasaṁyojanaṁ, diṭṭhisaṁyojanaṁ, vicikicchāsaṁyojanaṁ, mānasaṁyojanaṁ, bhavarāgasaṁyojanaṁ, avijjāsaṁyojanaṁ.


pli: Imāni kho, bhikkhave, satta saṁyojanānī”ti.


pli: Aṭṭhamaṁ.


title_pli: Aṅguttara Nikāya 7.80 8. Vinayavagga

pli: Aṅguttara Nikāya 7.80


pli: 8. Vinayavagga


pli: Dutiyavinayadharasobhanasutta


pli: “Sattahi, bhikkhave, dhammehi samannāgato vinayadharo sobhati.


pli: Katamehi sattahi?


pli: Āpattiṁ jānāti,


pli: anāpattiṁ jānāti,


pli: lahukaṁ āpattiṁ jānāti,


pli: garukaṁ āpattiṁ jānāti,


pli: ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso,


pli: catunnaṁ jhānānaṁ …pe… akasiralābhī,


pli: āsavānaṁ khayā …pe… sacchikatvā upasampajja viharati.


pli: Imehi kho, bhikkhave, sattahi dhammehi samannāgato vinayadharo sobhatī”ti.


pli: Chaṭṭhaṁ.


title_pli: Aṅguttara Nikāya 7.81 8. Vinayavagga

pli: Aṅguttara Nikāya 7.81


pli: Tatiyavinayadharasobhanasutta


pli: vinaye kho pana ṭhito hoti asaṁhīro,


pli: Sattamaṁ.


title_pli: Aṅguttara Nikāya 7.82 8. Vinayavagga

pli: Aṅguttara Nikāya 7.82


pli: 8. Vinayavagga


pli: Catutthavinayadharasobhanasutta


pli: “Sattahi, bhikkhave, dhammehi samannāgato vinayadharo sobhati.


pli: Katamehi sattahi?


pli: Āpattiṁ jānāti,


pli: anāpattiṁ jānāti,


pli: lahukaṁ āpattiṁ jānāti,


pli: garukaṁ āpattiṁ jānāti,


pli: anekavihitaṁ pubbenivāsaṁ anussarati, seyyathidaṁ—ekampi jātiṁ, dvepi jātiyo …pe… iti sākāraṁ sauddesaṁ anekavihitaṁ pubbenivāsaṁ anussarati,


pli: dibbena cakkhunā visuddhena atikkantamānusakena …pe…


pli: āsavānaṁ khayā …pe… sacchikatvā upasampajja viharati.


pli: Imehi kho, bhikkhave, sattahi dhammehi samannāgato vinayadharo sobhatī”ti.


pli: Aṭṭhamaṁ.


title_pli: Aṅguttara Nikāya 7.83 8. Vinayavagga

pli: Aṅguttara Nikāya 7.83


pli: Satthusāsanasutta


pli: Atha kho āyasmā upāli yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā upāli bhagavantaṁ etadavoca:


pli: “Sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Ye kho tvaṁ, upāli, dhamme jāneyyāsi:


pli: ‘ime dhammā na ekantanibbidāya virāgāya nirodhāya upasamāya abhiññāya sambodhāya nibbānāya saṁvattantī’ti;


pli: ekaṁsena, upāli, dhāreyyāsi:


pli: ‘neso dhammo neso vinayo netaṁ satthusāsanan’ti.


pli: Ye ca kho tvaṁ, upāli, dhamme jāneyyāsi:


pli: ‘ime dhammā ekantanibbidāya virāgāya nirodhāya upasamāya abhiññāya sambodhāya nibbānāya saṁvattantī’ti;


pli: ‘eso dhammo eso vinayo etaṁ satthusāsanan’”ti.


pli: Navamaṁ.


title_pli: Aṅguttara Nikāya 7.84 8. Vinayavagga

pli: Aṅguttara Nikāya 7.84


pli: 8. Vinayavagga


pli: Adhikaraṇasamathasutta


pli: “Sattime, bhikkhave, adhikaraṇasamathā dhammā uppannuppannānaṁ adhikaraṇānaṁ samathāya vūpasamāya.


pli: Katame satta?


pli: Sammukhāvinayo dātabbo, sativinayo dātabbo, amūḷhavinayo dātabbo, paṭiññātakaraṇaṁ dātabbaṁ, yebhuyyasikā dātabbā, tassapāpiyasikā dātabbā, tiṇavatthārako dātabbo.


pli: Ime kho, bhikkhave, satta adhikaraṇasamathā dhammā uppannuppannānaṁ adhikaraṇānaṁ samathāya vūpasamāyā”ti.


pli: Dasamaṁ.


pli: Vinayavaggo aṭṭhamo.


pli: Tassuddānaṁ


pli: Caturo vinayadharā,


pli: caturo ceva sobhanā;


pli: Sāsanaṁ adhikaraṇa—


pli: samathenaṭṭhame dasāti.


title_pli: Aṅguttara Nikāya 7.85 9. Samaṇavagga

pli: Aṅguttara Nikāya 7.85


pli: 9. Samaṇavagga


pli: Bhikkhusutta


pli: “Sattannaṁ, bhikkhave, dhammānaṁ bhinnattā bhikkhu hoti.


pli: Katamesaṁ sattannaṁ?


pli: Sakkāyadiṭṭhi bhinnā hoti, vicikicchā bhinnā hoti, sīlabbataparāmāso bhinno hoti, rāgo bhinno hoti, doso bhinno hoti, moho bhinno hoti, māno bhinno hoti.


pli: Imesaṁ kho, bhikkhave, sattannaṁ dhammānaṁ bhinnattā bhikkhu hotī”ti.


pli: Paṭhamaṁ.


title_pli: Aṅguttara Nikāya 7.86 9. Samaṇavagga

pli: Aṅguttara Nikāya 7.86


pli: Samaṇasutta


pli: “Sattannaṁ, bhikkhave, dhammānaṁ samitattā samaṇo hoti …pe….


pli: Dutiyaṁ.


title_pli: Aṅguttara Nikāya 7.87 9. Samaṇavagga

pli: Aṅguttara Nikāya 7.87


pli: Brāhmaṇasutta


pli: “… Bāhitattā brāhmaṇo hoti …pe….


pli: Tatiyaṁ.


title_pli: Aṅguttara Nikāya 7.88 9. Samaṇavagga

pli: Aṅguttara Nikāya 7.88


pli: Sottiyasutta


pli: “… Nissutattā sottiyo hoti …pe….


pli: Catutthaṁ.


title_pli: Aṅguttara Nikāya 7.89 9. Samaṇavagga

pli: Aṅguttara Nikāya 7.89


pli: 9. Samaṇavagga


pli: Nhātakasutta


pli: “… Nhātattā nhātako hoti …pe….


pli: Pañcamaṁ.


title_pli: Aṅguttara Nikāya 7.9 1. Dhanavagga

pli: Aṅguttara Nikāya 7.9


pli: 1. Dhanavagga


pli: Pahānasutta


pli: “Sattannaṁ, bhikkhave, saṁyojanānaṁ pahānāya samucchedāya brahmacariyaṁ vussati.


pli: Katamesaṁ sattannaṁ?


pli: Anunayasaṁyojanassa pahānāya samucchedāya brahmacariyaṁ vussati, paṭighasaṁyojanassa …pe…


pli: diṭṭhisaṁyojanassa …


pli: vicikicchāsaṁyojanassa …


pli: mānasaṁyojanassa …


pli: bhavarāgasaṁyojanassa …


pli: avijjāsaṁyojanassa pahānāya samucchedāya brahmacariyaṁ vussati.


pli: Imesaṁ kho, bhikkhave, sattannaṁ saṁyojanānaṁ pahānāya samucchedāya brahmacariyaṁ vussati.


pli: Yato ca kho, bhikkhave, bhikkhuno anunayasaṁyojanaṁ pahīnaṁ hoti ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ.


pli: Paṭighasaṁyojanaṁ …pe…


pli: diṭṭhisaṁyojanaṁ …


pli: vicikicchāsaṁyojanaṁ …


pli: mānasaṁyojanaṁ …


pli: bhavarāgasaṁyojanaṁ …


pli: avijjāsaṁyojanaṁ pahīnaṁ hoti ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ.


pli: Ayaṁ vuccati, bhikkhave, bhikkhu acchecchi taṇhaṁ, vivattayi saṁyojanaṁ, sammā mānābhisamayā antamakāsi dukkhassā”ti.


pli: Navamaṁ.


title_pli: Aṅguttara Nikāya 7.90 9. Samaṇavagga

pli: Aṅguttara Nikāya 7.90


pli: 9. Samaṇavagga


pli: Vedagūsutta


pli: “… Viditattā vedagū hoti …pe….


pli: Chaṭṭhaṁ.


title_pli: Aṅguttara Nikāya 7.91 9. Samaṇavagga

pli: Aṅguttara Nikāya 7.91


pli: Ariyasutta


pli: “… Ārakattā ariyo hoti …pe….


pli: Sattamaṁ.


title_pli: Aṅguttara Nikāya 7.92 9. Samaṇavagga

pli: Aṅguttara Nikāya 7.92


pli: Arahāsutta


pli: “Ārakattā arahā hoti.


pli: Katamesaṁ sattannaṁ?


pli: Sakkāyadiṭṭhi ārakā hoti, vicikicchā ārakā hoti, sīlabbataparāmāso ārako hoti, rāgo ārako hoti, doso ārako hoti, moho ārako hoti, māno ārako hoti.


pli: Imesaṁ kho, bhikkhave, sattannaṁ dhammānaṁ ārakattā arahā hotī”ti.


pli: Aṭṭhamaṁ.


title_pli: Aṅguttara Nikāya 7.93 9. Samaṇavagga

pli: Aṅguttara Nikāya 7.93


pli: Asaddhammasutta


pli: “Sattime, bhikkhave, asaddhammā.


pli: Katame satta?


pli: Assaddho hoti, ahiriko hoti, anottappī hoti, appassuto hoti, kusīto hoti, muṭṭhassati hoti, duppañño hoti.


pli: Ime kho, bhikkhave, satta asaddhammā”ti.


pli: Navamaṁ.


title_pli: Aṅguttara Nikāya 7.94 9. Samaṇavagga

pli: Aṅguttara Nikāya 7.94


pli: 9. Samaṇavagga


pli: Saddhammasutta


pli: “Sattime, bhikkhave, saddhammā.


pli: Saddho hoti, hirīmā hoti, ottappī hoti, bahussuto hoti, āraddhavīriyo hoti, satimā hoti, paññavā hoti.


pli: Ime kho, bhikkhave, satta saddhammā”ti.


pli: Dasamaṁ.


pli: Samaṇavaggo navamo.


pli: Tassuddānaṁ


pli: Bhikkhuṁ samaṇo brāhmaṇo,


pli: sottiyo ceva nhātako;


pli: Vedagū ariyo arahā,


pli: asaddhammā ca saddhammāti.


title_pli: Aṅguttara Nikāya 7 10. Āhuneyyavagga

pli: Aṅguttara Nikāya 7


pli: 10. Āhuneyyavagga


pli: “Sattime, bhikkhave, puggalā āhuneyyā …pe… dakkhiṇeyyā añjalikaraṇīyā anuttaraṁ puññakkhettaṁ lokassa.


pli: Katame satta?


pli: Idha, bhikkhave, ekacco puggalo cakkhusmiṁ aniccānupassī viharati aniccasaññī aniccapaṭisaṁvedī satataṁ samitaṁ abbokiṇṇaṁ cetasā adhimuccamāno paññāya pariyogāhamāno.


pli: So āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Ayaṁ kho, bhikkhave, paṭhamo puggalo āhuneyyo pāhuneyyo …pe… anuttaraṁ puññakkhettaṁ lokassa.


pli: Puna caparaṁ, bhikkhave, idhekacco puggalo cakkhusmiṁ aniccānupassī viharati aniccasaññī aniccapaṭisaṁvedī satataṁ samitaṁ abbokiṇṇaṁ cetasā adhimuccamāno paññāya pariyogāhamāno.


pli: Tassa apubbaṁ acarimaṁ āsavapariyādānañca hoti jīvitapariyādānañca.


pli: Ayaṁ, bhikkhave, dutiyo puggalo āhuneyyo …pe… anuttaraṁ puññakkhettaṁ lokassa.


pli: So pañcannaṁ orambhāgiyānaṁ saṁyojanānaṁ parikkhayā antarāparinibbāyī hoti …pe…


pli: upahaccaparinibbāyī hoti …pe…


pli: asaṅkhāraparinibbāyī hoti …pe…


pli: sasaṅkhāraparinibbāyī hoti …pe…


pli: uddhaṁsoto hoti akaniṭṭhagāmī.


pli: Ayaṁ, bhikkhave, sattamo puggalo āhuneyyo …pe… anuttaraṁ puññakkhettaṁ lokassa.


pli: Ime kho, bhikkhave, satta puggalā āhuneyyā pāhuneyyā dakkhiṇeyyā añjalikaraṇīyā anuttaraṁ puññakkhettaṁ lokassā”ti.


pli: Aṅguttara Nikāya 7


pli: 10. Āhuneyyavagga


pli: “Sattime, bhikkhave, puggalā āhuneyyā pāhuneyyā …pe… anuttaraṁ puññakkhettaṁ lokassa.


pli: Katame satta?


pli: Idha, bhikkhave, ekacco puggalo cakkhusmiṁ dukkhānupassī viharati …pe…


pli: cakkhusmiṁ anattānupassī viharati …pe…


pli: cakkhusmiṁ khayānupassī viharati …pe…


pli: cakkhusmiṁ vayānupassī viharati …pe…


pli: cakkhusmiṁ virāgānupassī viharati …pe…


pli: cakkhusmiṁ nirodhānupassī viharati …pe…


pli: cakkhusmiṁ paṭinissaggānupassī viharati …pe….


pli: Sotasmiṁ …pe…


pli: ghānasmiṁ …


pli: jivhāya …


pli: kāyasmiṁ …


pli: manasmiṁ …pe….


pli: Rūpesu …pe…


pli: saddesu …


pli: gandhesu …


pli: rasesu …


pli: phoṭṭhabbesu …


pli: dhammesu …pe….


pli: Cakkhuviññāṇe …pe…


pli: sotaviññāṇe …


pli: ghānaviññāṇe …


pli: jivhāviññāṇe …


pli: kāyaviññāṇe …


pli: manoviññāṇe …pe….


pli: Cakkhusamphasse …pe…


pli: sotasamphasse …


pli: ghānasamphasse …


pli: jivhāsamphasse …


pli: kāyasamphasse …


pli: manosamphasse …pe….


pli: Cakkhusamphassajāya vedanāya …pe…


pli: sotasamphassajāya vedanāya …


pli: ghānasamphassajāya vedanāya …


pli: jivhāsamphassajāya vedanāya …


pli: kāyasamphassajāya vedanāya …


pli: manosamphassajāya vedanāya …pe….


pli: Rūpasaññāya …pe…


pli: saddasaññāya …


pli: gandhasaññāya …


pli: rasasaññāya …


pli: phoṭṭhabbasaññāya …


pli: dhammasaññāya …pe….


pli: Rūpasañcetanāya …pe…


pli: saddasañcetanāya …


pli: gandhasañcetanāya …


pli: rasasañcetanāya …


pli: phoṭṭhabbasañcetanāya …


pli: dhammasañcetanāya …pe….


pli: Rūpataṇhāya …pe…


pli: saddataṇhāya …


pli: gandhataṇhāya …


pli: rasataṇhāya …


pli: phoṭṭhabbataṇhāya …


pli: dhammataṇhāya …pe….


pli: Rūpavitakke …pe…


pli: saddavitakke …


pli: gandhavitakke …


pli: rasavitakke …


pli: phoṭṭhabbavitakke …


pli: dhammavitakke …pe….


pli: Rūpavicāre …pe…


pli: saddavicāre …


pli: gandhavicāre …


pli: rasavicāre …


pli: phoṭṭhabbavicāre …


pli: dhammavicāre …pe….


pli: Pañcakkhandhe …pe…


pli: rūpakkhandhe …


pli: vedanākkhandhe …


pli: saññākkhandhe …


pli: saṅkhārakkhandhe …


pli: viññāṇakkhandhe aniccānupassī viharati …pe…


pli: dukkhānupassī viharati …


pli: anattānupassī viharati …


pli: khayānupassī viharati …


pli: vayānupassī viharati …


pli: virāgānupassī viharati …


pli: nirodhānupassī viharati …


pli: paṭinissaggānupassī viharati …pe…


pli: lokassā”ti.


pli: “Chadvārārammaṇesvettha,


pli: viññāṇesu ca phassesu;


pli: Vedanāsu ca dvārassa,


pli: suttā honti visuṁ aṭṭha.


pli: Saññā sañcetanā taṇhā,


pli: vitakkesu vicāre ca;


pli: Gocarassa visuṁ aṭṭha,


pli: pañcakkhandhe ca pacceke.


pli: Soḷasasvettha mūlesu,


pli: aniccaṁ dukkhamanattā;


pli: Khayā vayā virāgā ca,


pli: nirodhā paṭinissaggā.


pli: Kamaṁ aṭṭhānupassanā,


pli: yojetvāna visuṁ visuṁ;


pli: Sampiṇḍitesu sabbesu,


pli: honti pañca satāni ca;


pli: Aṭṭhavīsati suttāni,


pli: āhuneyye ca vaggike”.


pli: Āhuneyyavaggo dasamo.


title_pli: Aṅguttara Nikāya 8.1 1. Mettāvagga

pli: Aṅguttara Nikāya 8.1


pli: 1. Mettāvagga


pli: Mettāsutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Mettāya, bhikkhave, cetovimuttiyā āsevitāya bhāvitāya bahulīkatāya yānīkatāya vatthukatāya anuṭṭhitāya paricitāya susamāraddhāya aṭṭhānisaṁsā pāṭikaṅkhā.


pli: Katame aṭṭha?


pli: Sukhaṁ supati, sukhaṁ paṭibujjhati, na pāpakaṁ supinaṁ passati, manussānaṁ piyo hoti, amanussānaṁ piyo hoti, devatā rakkhanti, nāssa aggi vā visaṁ vā satthaṁ vā kamati, uttariṁ appaṭivijjhanto brahmalokūpago hoti.


pli: Mettāya, bhikkhave, cetovimuttiyā āsevitāya bhāvitāya bahulīkatāya yānīkatāya vatthukatāya anuṭṭhitāya paricitāya susamāraddhāya ime aṭṭhānisaṁsā pāṭikaṅkhāti.


pli: Yo ca mettaṁ bhāvayati,


pli: appamāṇaṁ paṭissato;


pli: Tanū saṁyojanā honti,


pli: passato upadhikkhayaṁ.


pli: Ekampi ce pāṇamaduṭṭhacitto,


pli: Mettāyati kusalī tena hoti;


pli: Sabbe ca pāṇe manasānukampī,


pli: Pahūtamariyo pakaroti puññaṁ.


pli: Ye sattasaṇḍaṁ pathaviṁ vijetvā,


pli: Rājisayo yajamānā anupariyagā;


pli: Assamedhaṁ purisamedhaṁ,


pli: Sammāpāsaṁ vājapeyyaṁ niraggaḷaṁ.


pli: Mettassa cittassa subhāvitassa,


pli: Kalampi te nānubhavanti soḷasiṁ;


pli: Candappabhā tāragaṇāva sabbe,


pli: Yathā na agghanti kalampi soḷasiṁ.


pli: Yo na hanti na ghāteti,


pli: na jināti na jāpaye;


pli: Mettaṁso sabbabhūtānaṁ,


pli: veraṁ tassa na kenacī”ti.


pli: Paṭhamaṁ.


title_pli: Aṅguttara Nikāya 8.10 1. Mettāvagga

pli: Aṅguttara Nikāya 8.10


pli: 1. Mettāvagga


pli: Kāraṇḍavasutta


pli: Ekaṁ samayaṁ bhagavā campāyaṁ viharati gaggarāya pokkharaṇiyā tīre.


pli: Tena kho pana samayena bhikkhū bhikkhuṁ āpattiyā codenti.


pli: So bhikkhu bhikkhūhi āpattiyā codiyamāno aññenāññaṁ paṭicarati, bahiddhā kathaṁ apanāmeti, kopañca dosañca appaccayañca pātukaroti.


pli: Atha kho bhagavā bhikkhū āmantesi:


pli: “niddhamathetaṁ, bhikkhave, puggalaṁ;


pli: niddhamathetaṁ, bhikkhave, puggalaṁ.


pli: Apaneyyeso, bhikkhave, puggalo.


pli: Kiṁ vo tena paraputtena visodhitena.


pli: Idha, bhikkhave, ekaccassa puggalassa tādisaṁyeva hoti abhikkantaṁ paṭikkantaṁ ālokitaṁ vilokitaṁ samiñjitaṁ pasāritaṁ saṅghāṭipattacīvaradhāraṇaṁ, seyyathāpi aññesaṁ bhaddakānaṁ bhikkhūnaṁ—


pli: yāvassa bhikkhū āpattiṁ na passanti.


pli: Yato ca khvassa bhikkhū āpattiṁ passanti, tamenaṁ evaṁ jānanti:


pli: Tamenaṁ iti viditvā bahiddhā nāsenti.


pli: Taṁ kissa hetu?


pli: Mā aññe bhaddake bhikkhū dūsesīti.


pli: Seyyathāpi, bhikkhave, sampanne yavakaraṇe yavadūsī jāyetha yavapalāpo yavakāraṇḍavoti.


pli: Tassa tādisaṁyeva mūlaṁ hoti, seyyathāpi aññesaṁ bhaddakānaṁ yavānaṁ;


pli: tādisaṁyeva nāḷaṁ hoti, seyyathāpi aññesaṁ bhaddakānaṁ yavānaṁ;


pli: tādisaṁyeva pattaṁ hoti, seyyathāpi aññesaṁ bhaddakānaṁ yavānaṁ—


pli: yāvassa sīsaṁ na nibbattati.


pli: Yato ca khvassa sīsaṁ nibbattati, tamenaṁ evaṁ jānanti:


pli: Tamenaṁ iti viditvā samūlaṁ uppāṭetvā bahiddhā yavakaraṇassa chaḍḍenti.


pli: Mā aññe bhaddake yave dūsesīti.


pli: Evamevaṁ kho, bhikkhave, idhekaccassa puggalassa tādisaṁyeva hoti abhikkantaṁ paṭikkantaṁ ālokitaṁ vilokitaṁ samiñjitaṁ pasāritaṁ saṅghāṭipattacīvaradhāraṇaṁ, seyyathāpi aññesaṁ bhaddakānaṁ bhikkhūnaṁ—


pli: Seyyathāpi, bhikkhave, mahato dhaññarāsissa phuṇamānassa tattha yāni tāni dhaññāni daḷhāni sāravantāni tāni ekamantaṁ puñjaṁ hoti, yāni pana tāni dhaññāni dubbalāni palāpāni tāni vāto ekamantaṁ apavahati.


pli: Tamenaṁ sāmikā sammajjaniṁ gahetvā bhiyyoso mattāya apasammajjanti.


pli: Mā aññe bhaddake dhaññe dūsesīti.


pli: yāvassa bhikkhū āpattiṁ na passanti.


pli: Yato ca khvassa bhikkhū āpattiṁ passanti, tamenaṁ evaṁ jānanti:


pli: Tamenaṁ iti viditvā bahiddhā nāsenti.


pli: Taṁ kissa hetu?


pli: Mā aññe bhaddake bhikkhū dūsesīti.


pli: Seyyathāpi, bhikkhave, puriso udapānapanāḷiyatthiko tiṇhaṁ kuṭhāriṁ ādāya vanaṁ paviseyya.


pli: So yaṁ yadeva rukkhaṁ kuṭhāripāsena ākoṭeyya tattha yāni tāni rukkhāni daḷhāni sāravantāni tāni kuṭhāripāsena ākoṭitāni kakkhaḷaṁ paṭinadanti;


pli: yāni pana tāni rukkhāni antopūtīni avassutāni kasambujātāni tāni kuṭhāripāsena ākoṭitāni daddaraṁ paṭinadanti.


pli: Tamenaṁ mūle chindati, mūle chinditvā agge chindati, agge chinditvā anto suvisodhitaṁ visodheti, anto suvisodhitaṁ visodhetvā udapānapanāḷiṁ yojeti.


pli: Saṁvāsāyaṁ vijānātha,


pli: pāpiccho kodhano iti;


pli: Makkhī thambhī paḷāsī ca,


pli: issukī maccharī saṭho.


pli: Santavāco janavati,


pli: samaṇo viya bhāsati;


pli: Raho karoti karaṇaṁ,


pli: pāpadiṭṭhi anādaro.


pli: Saṁsappī ca musāvādī,


pli: taṁ viditvā yathātathaṁ;


pli: Sabbe samaggā hutvāna,


pli: abhinibbajjayātha naṁ.


pli: Kāraṇḍavaṁ niddhamatha,


pli: Kasambuṁ apakassatha;


pli: Tato palāpe vāhetha,


pli: Assamaṇe samaṇamānine.


pli: Niddhamitvāna pāpicche,


pli: pāpaācāragocare;


pli: Suddhāsuddhehi saṁvāsaṁ,


pli: kappayavho patissatā;


pli: Tato samaggā nipakā,


pli: dukkhassantaṁ karissathā”ti.


pli: Dasamaṁ.


pli: Mettāvaggo paṭhamo.


pli: Tassuddānaṁ


pli: Mettaṁ paññā ca dve piyā,


pli: dve lokā dve vipattiyo;


pli: Devadatto ca uttaro,


pli: nando kāraṇḍavena cāti.


title_pli: Aṅguttara Nikāya 8.11 2. Mahāvagga

pli: Aṅguttara Nikāya 8.11


pli: 2. Mahāvagga


pli: Verañjasutta


pli: Evaṁ me sutaṁ—


pli: ekaṁ samayaṁ bhagavā verañjāyaṁ viharati naḷerupucimandamūle.


pli: Atha kho verañjo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho verañjo brāhmaṇo bhagavantaṁ etadavoca:


pli: “Sutaṁ metaṁ, bho gotama:


pli: ‘na samaṇo gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimantetī’ti.


pli: Tayidaṁ, bho gotama, tatheva.


pli: Na hi bhavaṁ gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimanteti.


pli: Tayidaṁ, bho gotama, na sampannamevā”ti.


pli: “Nāhaṁ taṁ, brāhmaṇa, passāmi sadevake loke samārake sabrahmake sassamaṇabrāhmaṇiyā pajāya sadevamanussāya yamahaṁ abhivādeyyaṁ vā paccuṭṭheyyaṁ vā āsanena vā nimanteyyaṁ.


pli: Yañhi, brāhmaṇa, tathāgato abhivādeyya vā paccuṭṭheyya vā āsanena vā nimanteyya, muddhāpi tassa vipateyyā”ti.


pli: “Arasarūpo bhavaṁ gotamo”ti.


pli: “Atthi khvesa, brāhmaṇa, pariyāyo, yena maṁ pariyāyena sammā vadamāno vadeyya:


pli: ‘arasarūpo samaṇo gotamo’ti.


pli: Ye te, brāhmaṇa, rūparasā saddarasā gandharasā rasarasā phoṭṭhabbarasā, te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Ayaṁ kho, brāhmaṇa, pariyāyo, yena maṁ pariyāyena sammā vadamāno vadeyya:


pli: ‘arasarūpo samaṇo gotamo’ti, no ca kho yaṁ tvaṁ sandhāya vadesī”ti.


pli: “Nibbhogo bhavaṁ gotamo”ti.


pli: ‘nibbhogo samaṇo gotamo’ti.


pli: Ye te, brāhmaṇa, rūpabhogā saddabhogā gandhabhogā rasabhogā phoṭṭhabbabhogā, te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: ‘nibbhogo samaṇo gotamo’ti, no ca kho yaṁ tvaṁ sandhāya vadesī”ti.


pli: “Akiriyavādo bhavaṁ gotamo”ti.


pli: ‘akiriyavādo samaṇo gotamo’ti.


pli: Ahañhi, brāhmaṇa, akiriyaṁ vadāmi kāyaduccaritassa vacīduccaritassa manoduccaritassa; anekavihitānaṁ pāpakānaṁ akusalānaṁ dhammānaṁ akiriyaṁ vadāmi.


pli: ‘akiriyavādo samaṇo gotamo’ti, no ca kho yaṁ tvaṁ sandhāya vadesī”ti.


pli: “Ucchedavādo bhavaṁ gotamo”ti.


pli: ‘ucchedavādo samaṇo gotamo’ti.


pli: Ahañhi, brāhmaṇa, ucchedaṁ vadāmi rāgassa dosassa mohassa; anekavihitānaṁ pāpakānaṁ akusalānaṁ dhammānaṁ ucchedaṁ vadāmi.


pli: ‘ucchedavādo samaṇo gotamo’ti, no ca kho yaṁ tvaṁ sandhāya vadesī”ti.


pli: “Jegucchī bhavaṁ gotamo”ti.


pli: “Atthi khvesa, brāhmaṇa, pariyāyo, yena maṁ pariyāyena sammā vadamāno vadeyya:


pli: ‘jegucchī samaṇo gotamo’ti.


pli: Ahañhi, brāhmaṇa, jigucchāmi kāyaduccaritena vacīduccaritena manoduccaritena; jigucchāmi anekavihitānaṁ pāpakānaṁ akusalānaṁ dhammānaṁ samāpattiyā.


pli: Ayaṁ kho, brāhmaṇa, pariyāyo, yena maṁ pariyāyena sammā vadamāno vadeyya:


pli: ‘jegucchī samaṇo gotamo’ti, no ca kho yaṁ tvaṁ sandhāya vadesī”ti.


pli: “Venayiko bhavaṁ gotamo”ti.


pli: ‘venayiko samaṇo gotamo’ti.


pli: Ahañhi, brāhmaṇa, vinayāya dhammaṁ desemi rāgassa dosassa mohassa; anekavihitānaṁ pāpakānaṁ akusalānaṁ dhammānaṁ vinayāya dhammaṁ desemi.


pli: ‘venayiko samaṇo gotamo’ti, no ca kho yaṁ tvaṁ sandhāya vadesī”ti.


pli: “Tapassī bhavaṁ gotamo”ti.


pli: ‘tapassī samaṇo gotamo’ti.


pli: Tapanīyāhaṁ, brāhmaṇa, pāpake akusale dhamme vadāmi kāyaduccaritaṁ vacīduccaritaṁ manoduccaritaṁ.


pli: Yassa kho, brāhmaṇa, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā, tamahaṁ ‘tapassī’ti vadāmi.


pli: Tathāgatassa kho, brāhmaṇa, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: ‘tapassī samaṇo gotamo’ti, no ca kho yaṁ tvaṁ sandhāya vadesī”ti.


pli: “Apagabbho bhavaṁ gotamo”ti.


pli: ‘apagabbho samaṇo gotamo’ti.


pli: Yassa kho, brāhmaṇa, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā, tamahaṁ ‘apagabbho’ti vadāmi.


pli: Tathāgatassa kho, brāhmaṇa, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: ‘apagabbho samaṇo gotamo’ti, no ca kho yaṁ tvaṁ sandhāya vadesi.


pli: Seyyathāpi, brāhmaṇa, kukkuṭiyā aṇḍāni aṭṭha vā dasa vā dvādasa vā.


pli: Tānāssu kukkuṭiyā sammā adhisayitāni sammā pariseditāni sammā paribhāvitāni.


pli: Yo nu kho tesaṁ kukkuṭacchāpakānaṁ paṭhamataraṁ pādanakhasikhāya vā mukhatuṇḍakena vā aṇḍakosaṁ padāletvā sotthinā abhinibbhijjeyya, kinti svāssa vacanīyo: ‘jeṭṭho vā kaniṭṭho vā’”ti?


pli: “Jeṭṭho tissa, bho gotama, vacanīyo. So hi nesaṁ, bho gotama, jeṭṭho hotī”ti.


pli: “Evamevaṁ kho ahaṁ, brāhmaṇa, avijjāgatāya pajāya aṇḍabhūtāya pariyonaddhāya avijjaṇḍakosaṁ padāletvā ekova loke anuttaraṁ sammāsambodhiṁ abhisambuddho.


pli: Ahañhi, brāhmaṇa, jeṭṭho seṭṭho lokassa.


pli: Āraddhaṁ kho pana me, brāhmaṇa, vīriyaṁ ahosi asallīnaṁ, upaṭṭhitā sati asammuṭṭhā, passaddho kāyo asāraddho, samāhitaṁ cittaṁ ekaggaṁ.


pli: So kho ahaṁ, brāhmaṇa, vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharāmi;


pli: vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharāmi;


pli: pītiyā ca virāgā upekkhako ca viharāmi sato ca sampajāno sukhañca kāyena paṭisaṁvedemi yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharāmi;


pli: sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharāmi.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte pubbenivāsānussatiñāṇāya cittaṁ abhininnāmesiṁ.


pli: So anekavihitaṁ pubbenivāsaṁ anussarāmi, seyyathidaṁ—ekampi jātiṁ dvepi jātiyo tissopi jātiyo catassopi jātiyo pañcapi jātiyo dasapi jātiyo vīsampi jātiyo tiṁsampi jātiyo cattālīsampi jātiyo paññāsampi jātiyo jātisatampi jātisahassampi jātisatasahassampi anekepi saṁvaṭṭakappe anekepi vivaṭṭakappe anekepi saṁvaṭṭavivaṭṭakappe: ‘amutrāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto. So tato cuto amutra udapādiṁ; tatrāpāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto. So tato cuto idhūpapanno’ti. Iti sākāraṁ sauddesaṁ anekavihitaṁ pubbenivāsaṁ anussarāmi.


pli: Ayaṁ kho me, brāhmaṇa, rattiyā paṭhame yāme paṭhamā vijjā adhigatā;


pli: avijjā vihatā vijjā uppannā; tamo vihato āloko uppanno, yathā taṁ appamattassa ātāpino pahitattassa viharato.


pli: Ayaṁ kho me, brāhmaṇa, paṭhamā abhinibbhidā ahosi kukkuṭacchāpakasseva aṇḍakosamhā.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte sattānaṁ cutūpapātañāṇāya cittaṁ abhininnāmesiṁ.


pli: So dibbena cakkhunā visuddhena atikkantamānusakena satte passāmi cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānāmi: ‘ime vata bhonto sattā kāyaduccaritena samannāgatā, vacīduccaritena samannāgatā, manoduccaritena samannāgatā, ariyānaṁ upavādakā, micchādiṭṭhikā, micchādiṭṭhikammasamādānā. Te kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapannāti. Ime vā pana bhonto sattā kāyasucaritena samannāgatā, vacīsucaritena samannāgatā, manosucaritena samannāgatā, ariyānaṁ anupavādakā, sammādiṭṭhikā, sammādiṭṭhikammasamādānā. Te kāyassa bhedā paraṁ maraṇā sugatiṁ saggaṁ lokaṁ upapannā’ti. Iti dibbena cakkhunā visuddhena atikkantamānusakena satte passāmi cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānāmi.


pli: Ayaṁ kho me, brāhmaṇa, rattiyā majjhime yāme dutiyā vijjā adhigatā;


pli: Ayaṁ kho me, brāhmaṇa, dutiyā abhinibbhidā ahosi kukkuṭacchāpakasseva aṇḍakosamhā.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte āsavānaṁ khayañāṇāya cittaṁ abhininnāmesiṁ.


pli: So ‘idaṁ dukkhan’ti yathābhūtaṁ abbhaññāsiṁ, ‘ayaṁ dukkhasamudayo’ti yathābhūtaṁ abbhaññāsiṁ, ‘ayaṁ dukkhanirodho’ti yathābhūtaṁ abbhaññāsiṁ, ‘ayaṁ dukkhanirodhagāminī paṭipadā’ti yathābhūtaṁ abbhaññāsiṁ;


pli: ‘ime āsavā’ti yathābhūtaṁ abbhaññāsiṁ, ‘ayaṁ āsavasamudayo’ti yathābhūtaṁ abbhaññāsiṁ, ‘ayaṁ āsavanirodho’ti yathābhūtaṁ abbhaññāsiṁ, ‘ayaṁ āsavanirodhagāminī paṭipadā’ti yathābhūtaṁ abbhaññāsiṁ.


pli: Tassa me evaṁ jānato evaṁ passato kāmāsavāpi cittaṁ vimuccittha, bhavāsavāpi cittaṁ vimuccittha, avijjāsavāpi cittaṁ vimuccittha.


pli: Vimuttasmiṁ vimuttamiti ñāṇaṁ ahosi.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti abbhaññāsiṁ.


pli: Ayaṁ kho me, brāhmaṇa, rattiyā pacchime yāme tatiyā vijjā adhigatā;


pli: Ayaṁ kho me, brāhmaṇa, tatiyā abhinibbhidā ahosi kukkuṭacchāpakasseva aṇḍakosamhā”ti.


pli: Evaṁ vutte, verañjo brāhmaṇo bhagavantaṁ etadavoca:


pli: “jeṭṭho bhavaṁ gotamo, seṭṭho bhavaṁ gotamo.


pli: Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Paṭhamaṁ.


title_pli: Aṅguttara Nikāya 8 11. Rāgapeyyāla

pli: Aṅguttara Nikāya 8


pli: 11. Rāgapeyyāla


pli: “Rāgassa, bhikkhave, abhiññāya aṭṭha dhammā bhāvetabbā.


pli: Katame aṭṭha?


pli: Sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi—


pli: rāgassa, bhikkhave, abhiññāya ime aṭṭha dhammā bhāvetabbā”ti.


pli: Ajjhattaṁ rūpasaññī bahiddhā rūpāni passati parittāni suvaṇṇadubbaṇṇāni,


pli: tāni abhibhuyya ‘jānāmi passāmī’ti evaṁsaññī hoti.


pli: Ajjhattaṁ rūpasaññī bahiddhā rūpāni passati appamāṇāni suvaṇṇadubbaṇṇāni, tāni abhibhuyya ‘jānāmi passāmī’ti evaṁsaññī hoti.


pli: Ajjhattaṁ arūpasaññī bahiddhā rūpāni passati parittāni suvaṇṇadubbaṇṇāni, tāni abhibhuyya ‘jānāmi passāmī’ti evaṁsaññī hoti.


pli: Ajjhattaṁ arūpasaññī bahiddhā rūpāni passati appamāṇāni suvaṇṇadubbaṇṇāni, tāni abhibhuyya ‘jānāmi passāmī’ti evaṁsaññī hoti.


pli: Ajjhattaṁ arūpasaññī bahiddhā rūpāni passati nīlāni nīlavaṇṇāni nīlanidassanāni nīlanibhāsāni


pli: pītāni pītavaṇṇāni …pe…


pli: lohitakāni lohitakavaṇṇāni …pe…


pli: odātāni odātavaṇṇāni …pe… odātanibhāsāni,


pli: tāni abhibhuyya ‘jānāmi passāmī’ti evaṁsaññī hoti—


pli: rāgassa, bhikkhave, abhiññāya ime aṭṭha dhammā bhāvetabbā”.


title_pli: Aṅguttara Nikāya 8.12 2. Mahāvagga

pli: Aṅguttara Nikāya 8.12


pli: 2. Mahāvagga


pli: Sīhasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena sambahulā abhiññātā abhiññātā licchavī santhāgāre sannisinnā sannipatitā anekapariyāyena buddhassa vaṇṇaṁ bhāsanti, dhammassa vaṇṇaṁ bhāsanti, saṅghassa vaṇṇaṁ bhāsanti.


pli: Tena kho pana samayena sīho senāpati nigaṇṭhasāvako tassaṁ parisāyaṁ nisinno hoti.


pli: Atha kho sīhassa senāpatissa etadahosi:


pli: “nissaṁsayaṁ kho so bhagavā arahaṁ sammāsambuddho bhavissati, tathā hime sambahulā abhiññātā abhiññātā licchavī santhāgāre sannisinnā sannipatitā anekapariyāyena buddhassa vaṇṇaṁ bhāsanti, dhammassa vaṇṇaṁ bhāsanti, saṅghassa vaṇṇaṁ bhāsanti.


pli: Yannūnāhaṁ taṁ bhagavantaṁ dassanāya upasaṅkameyyaṁ arahantaṁ sammāsambuddhan”ti.


pli: Atha kho sīho senāpati yena nigaṇṭho nāṭaputto tenupasaṅkami; upasaṅkamitvā nigaṇṭhaṁ nāṭaputtaṁ etadavoca:


pli: “icchāmahaṁ, bhante, samaṇaṁ gotamaṁ dassanāya upasaṅkamitun”ti.


pli: “Kiṁ pana tvaṁ, sīha, kiriyavādo samāno akiriyavādaṁ samaṇaṁ gotamaṁ dassanāya upasaṅkamissasi?


pli: Samaṇo hi, sīha, gotamo akiriyavādo, akiriyāya dhammaṁ deseti, tena ca sāvake vinetī”ti.


pli: Atha kho sīhassa senāpatissa yo ahosi gamiyābhisaṅkhāro bhagavantaṁ dassanāya, so paṭippassambhi.


pli: Dutiyampi kho sambahulā abhiññātā abhiññātā licchavī santhāgāre sannisinnā sannipatitā anekapariyāyena buddhassa …pe… dhammassa …pe… saṅghassa vaṇṇaṁ bhāsanti.


pli: Dutiyampi kho sīhassa senāpatissa etadahosi:


pli: “nissaṁsayaṁ kho so bhagavā arahaṁ sammāsambuddho bhavissati, tathā hime sambahulā abhiññātā abhiññātā licchavī santhāgāre sannisinnā sannipatitā anekapariyāyena buddhassa vaṇṇaṁ bhāsanti, dhammassa …pe… saṅghassa vaṇṇaṁ bhāsanti.


pli: Samaṇo hi, sīha, gotamo akiriyavādo akiriyāya dhammaṁ deseti, tena ca sāvake vinetī”ti.


pli: Dutiyampi kho sīhassa senāpatissa yo ahosi gamiyābhisaṅkhāro bhagavantaṁ dassanāya, so paṭippassambhi.


pli: Tatiyampi kho sambahulā abhiññātā abhiññātā licchavī santhāgāre sannisinnā sannipatitā anekapariyāyena buddhassa …pe… dhammassa …pe… saṅghassa vaṇṇaṁ bhāsanti.


pli: Tatiyampi kho sīhassa senāpatissa etadahosi:


pli: Kiṁ hime karissanti nigaṇṭhā apalokitā vā anapalokitā vā?


pli: Yannūnāhaṁ anapaloketvāva nigaṇṭhe taṁ bhagavantaṁ dassanāya upasaṅkameyyaṁ arahantaṁ sammāsambuddhan”ti.


pli: Atha kho sīho senāpati pañcamattehi rathasatehi divādivassa vesāliyā niyyāsi bhagavantaṁ dassanāya.


pli: Yāvatikā yānassa bhūmi, yānena gantvā yānā paccorohitvā pattikova agamāsi.


pli: Atha kho sīho senāpati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho sīho senāpati bhagavantaṁ etadavoca:


pli: “Sutaṁ metaṁ, bhante:


pli: ‘akiriyavādo samaṇo gotamo, akiriyāya dhammaṁ deseti, tena ca sāvake vinetī’ti.


pli: Ye te, bhante, evamāhaṁsu: ‘akiriyavādo samaṇo gotamo, akiriyāya dhammaṁ deseti, tena ca sāvake vinetī’ti, kacci te, bhante, bhagavato vuttavādino na ca bhagavantaṁ abhūtena abbhācikkhanti dhammassa cānudhammaṁ byākaronti na ca koci sahadhammiko vādānuvādo gārayhaṁ ṭhānaṁ āgacchati?


pli: Anabbhakkhātukāmā hi mayaṁ, bhante, bhagavantan”ti.


pli: “Atthi, sīha, pariyāyo, yena maṁ pariyāyena sammā vadamāno vadeyya:


pli: Atthi, sīha, pariyāyo, yena maṁ pariyāyena sammā vadamāno vadeyya:


pli: ‘kiriyavādo samaṇo gotamo, kiriyāya dhammaṁ deseti, tena ca sāvake vinetī’ti.


pli: ‘ucchedavādo samaṇo gotamo, ucchedāya dhammaṁ deseti, tena ca sāvake vinetī’ti.


pli: ‘jegucchī samaṇo gotamo, jegucchitāya dhammaṁ deseti, tena ca sāvake vinetī’ti.


pli: ‘venayiko samaṇo gotamo, vinayāya dhammaṁ deseti, tena ca sāvake vinetī’ti.


pli: ‘tapassī samaṇo gotamo, tapassitāya dhammaṁ deseti, tena ca sāvake vinetī’ti.


pli: ‘apagabbho samaṇo gotamo, apagabbhatāya dhammaṁ deseti, tena ca sāvake vinetī’ti.


pli: ‘assāsako samaṇo gotamo, assāsāya dhammaṁ deseti, tena ca sāvake vinetī’ti.


pli: Katamo ca, sīha, pariyāyo, yena maṁ pariyāyena sammā vadamāno vadeyya:


pli: ‘akiriyavādo samaṇo gotamo, akiriyāya dhammaṁ deseti, tena ca sāvake vinetī’ti?


pli: Ahañhi, sīha, akiriyaṁ vadāmi kāyaduccaritassa vacīduccaritassa manoduccaritassa;


pli: anekavihitānaṁ pāpakānaṁ akusalānaṁ dhammānaṁ akiriyaṁ vadāmi.


pli: Ayaṁ kho, sīha, pariyāyo, yena maṁ pariyāyena sammā vadamāno vadeyya:


pli: ‘akiriyavādo samaṇo gotamo, akiriyāya dhammaṁ deseti, tena ca sāvake vinetī’ti.


pli: ‘kiriyavādo samaṇo gotamo, kiriyāya dhammaṁ deseti, tena ca sāvake vinetī’ti?


pli: Ahañhi, sīha, kiriyaṁ vadāmi kāyasucaritassa vacīsucaritassa manosucaritassa;


pli: anekavihitānaṁ kusalānaṁ dhammānaṁ kiriyaṁ vadāmi.


pli: ‘ucchedavādo samaṇo gotamo, ucchedāya dhammaṁ deseti, tena ca sāvake vinetī’ti?


pli: Ahañhi, sīha, ucchedaṁ vadāmi rāgassa dosassa mohassa;


pli: anekavihitānaṁ pāpakānaṁ akusalānaṁ dhammānaṁ ucchedaṁ vadāmi.


pli: ‘ucchedavādo samaṇo gotamo, ucchedāya dhammaṁ deseti, tena ca sāvake vinetī’ti.


pli: ‘jegucchī samaṇo gotamo, jegucchitāya dhammaṁ deseti, tena ca sāvake vinetī’ti?


pli: Ahañhi, sīha, jigucchāmi kāyaduccaritena vacīduccaritena manoduccaritena;


pli: jigucchāmi anekavihitānaṁ pāpakānaṁ akusalānaṁ dhammānaṁ samāpattiyā.


pli: ‘jegucchī samaṇo gotamo, jegucchitāya dhammaṁ deseti, tena ca sāvake vinetī’ti.


pli: Katamo ca, sīha, pariyāyo, yena maṁ pariyāyena sammā vadamāno vadeyya:


pli: ‘venayiko samaṇo gotamo, vinayāya dhammaṁ deseti, tena ca sāvake vinetī’ti?


pli: Ahañhi, sīha, vinayāya dhammaṁ desemi rāgassa dosassa mohassa;


pli: anekavihitānaṁ pāpakānaṁ akusalānaṁ dhammānaṁ vinayāya dhammaṁ desemi.


pli: Ayaṁ kho, sīha, pariyāyo, yena maṁ pariyāyena sammā vadamāno vadeyya:


pli: ‘venayiko samaṇo gotamo, vinayāya dhammaṁ deseti, tena ca sāvake vinetī’ti.


pli: ‘tapassī samaṇo gotamo, tapassitāya dhammaṁ deseti, tena ca sāvake vinetī’ti?


pli: Tapanīyāhaṁ, sīha, pāpake akusale dhamme vadāmi kāyaduccaritaṁ vacīduccaritaṁ manoduccaritaṁ.


pli: Yassa kho, sīha, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā, tamahaṁ ‘tapassī’ti vadāmi.


pli: Tathāgatassa kho, sīha, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: ‘tapassī samaṇo gotamo, tapassitāya dhammaṁ deseti, tena ca sāvake vinetī’ti.


pli: ‘apagabbho samaṇo gotamo, apagabbhatāya dhammaṁ deseti, tena ca sāvake vinetī’ti?


pli: Yassa kho, sīha, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā, tamahaṁ ‘apagabbho’ti vadāmi.


pli: Tathāgatassa kho, sīha, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: ‘apagabbho samaṇo gotamo, apagabbhatāya dhammaṁ deseti, tena ca sāvake vinetī’ti.


pli: ‘assāsako samaṇo gotamo, assāsāya dhammaṁ deseti, tena ca sāvake vinetī’ti?


pli: Ahañhi, sīha, assāsako paramena assāsena, assāsāya dhammaṁ desemi, tena ca sāvake vinemi.


pli: ‘assāsako samaṇo gotamo, assāsāya dhammaṁ deseti, tena ca sāvake vinetī’”ti.


pli: Evaṁ vutte, sīho senāpati bhagavantaṁ etadavoca:


pli: “abhikkantaṁ, bhante, abhikkantaṁ, bhante …pe…


pli: upāsakaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


pli: “Anuviccakāraṁ kho, sīha, karohi. Anuviccakāro tumhādisānaṁ ñātamanussānaṁ sādhu hotī”ti.


pli: “Imināpāhaṁ, bhante, bhagavato bhiyyoso mattāya attamano abhiraddho, yaṁ maṁ bhagavā evamāha: ‘anuviccakāraṁ kho, sīha, karohi. Anuviccakāro tumhādisānaṁ ñātamanussānaṁ sādhu hotī’ti.


pli: Mañhi, bhante, aññatitthiyā sāvakaṁ labhitvā kevalakappaṁ vesāliṁ paṭākaṁ parihareyyuṁ:


pli: ‘sīho amhākaṁ senāpati sāvakattaṁ upagato’ti.


pli: Atha ca pana bhagavā evamāha: ‘anuviccakāraṁ, sīha, karohi. Anuviccakāro tumhādisānaṁ ñātamanussānaṁ sādhu hotī’ti.


pli: Esāhaṁ, bhante, dutiyampi bhagavantaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhagavā dhāretu ajjatagge pāṇupetaṁ saraṇaṁ gatan”ti.


pli: “Dīgharattaṁ kho te, sīha, nigaṇṭhānaṁ opānabhūtaṁ kulaṁ, yena nesaṁ upagatānaṁ piṇḍakaṁ dātabbaṁ maññeyyāsī”ti.


pli: “Imināpāhaṁ, bhante, bhagavato bhiyyoso mattāya attamano abhiraddho, yaṁ maṁ bhagavā evamāha:


pli: ‘dīgharattaṁ kho te, sīha, nigaṇṭhānaṁ opānabhūtaṁ kulaṁ, yena nesaṁ upagatānaṁ piṇḍakaṁ dātabbaṁ maññeyyāsī’ti.


pli: Sutaṁ metaṁ, bhante:


pli: ‘samaṇo gotamo evamāha—


pli: mayhameva dānaṁ dātabbaṁ, mayhameva sāvakānaṁ dātabbaṁ;


pli: mayhameva dinnaṁ mahapphalaṁ, na aññesaṁ dinnaṁ mahapphalaṁ;


pli: mayhameva sāvakānaṁ dinnaṁ mahapphalaṁ, na aññesaṁ sāvakānaṁ dinnaṁ mahapphalan’ti,


pli: atha ca pana maṁ bhagavā nigaṇṭhesupi dāne samādapeti.


pli: Api ca, bhante, mayamettha kālaṁ jānissāma.


pli: Esāhaṁ, bhante, tatiyampi bhagavantaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


pli: Atha kho bhagavā sīhassa senāpatissa anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ nekkhamme ānisaṁsaṁ pakāsesi.


pli: Yadā bhagavā aññāsi sīhaṁ senāpatiṁ kallacittaṁ muducittaṁ vinīvaraṇacittaṁ udaggacittaṁ pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ samudayaṁ nirodhaṁ maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evamevaṁ sīhassa senāpatissa tasmiṁyeva āsane virajaṁ vītamalaṁ dhammacakkhuṁ udapādi:


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho sīho senāpati diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca:


pli: “adhivāsetu me, bhante, bhagavā svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho sīho senāpati bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho sīho senāpati aññataraṁ purisaṁ āmantesi:


pli: “gaccha tvaṁ, ambho purisa, pavattamaṁsaṁ jānāhī”ti.


pli: Atha kho sīho senāpati tassā rattiyā accayena sake nivesane paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi:


pli: “kālo, bhante, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena sīhassa senāpatissa nivesanaṁ tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


pli: Tena kho pana samayena sambahulā nigaṇṭhā vesāliyaṁ rathikāya rathikaṁ siṅghāṭakena siṅghāṭakaṁ bāhā paggayha kandanti:


pli: “ajja sīhena senāpatinā thūlaṁ pasuṁ vadhitvā samaṇassa gotamassa bhattaṁ kataṁ.


pli: Taṁ samaṇo gotamo jānaṁ uddissakataṁ maṁsaṁ paribhuñjati paṭiccakamman”ti.


pli: Atha kho aññataro puriso yena sīho senāpati tenupasaṅkami; upasaṅkamitvā sīhassa senāpatissa upakaṇṇake ārocesi:


pli: “yagghe, bhante, jāneyyāsi.


pli: Ete sambahulā nigaṇṭhā vesāliyaṁ rathikāya rathikaṁ siṅghāṭakena siṅghāṭakaṁ bāhā paggayha kandanti:


pli: ‘ajja sīhena senāpatinā thūlaṁ pasuṁ vadhitvā samaṇassa gotamassa bhattaṁ kataṁ.


pli: Taṁ samaṇo gotamo jānaṁ uddissakataṁ maṁsaṁ paribhuñjati paṭiccakamman’ti.


pli: Alaṁ ayyo dīgharattañhi te āyasmanto avaṇṇakāmā buddhassa avaṇṇakāmā dhammassa avaṇṇakāmā saṅghassa.


pli: Na ca panete āyasmanto jiridanti taṁ bhagavantaṁ asatā tucchā musā abhūtena abbhācikkhituṁ;


pli: na ca mayaṁ jīvitahetupi sañcicca pāṇaṁ jīvitā voropeyyāmā”ti.


pli: Atha kho sīho senāpati buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappesi sampavāresi.


pli: Atha kho sīho senāpati bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinnaṁ kho sīhaṁ senāpatiṁ bhagavā dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmīti.


pli: Dutiyaṁ.


pli: Aṅguttara Nikāya 8


pli: 11. Rāgapeyyāla


pli: “Rāgassa, bhikkhave, abhiññāya aṭṭha dhammā bhāvetabbā.


pli: Katame aṭṭha?


pli: Rūpī rūpāni passati, ajjhattaṁ arūpasaññī bahiddhā rūpāni passati, subhanteva adhimutto hoti, sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharati, sabbaso ākāsānañcāyatanaṁ samatikkamma ‘anantaṁ viññāṇan’ti viññāṇañcāyatanaṁ upasampajja viharati, sabbaso viññāṇañcāyatanaṁ samatikkamma ‘natthi kiñcī’ti ākiñcaññāyatanaṁ upasampajja viharati, sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharati, sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati—


pli: rāgassa, bhikkhave, abhiññāya ime aṭṭha dhammā bhāvetabbā”.


pli: “Rāgassa, bhikkhave, pariññāya …pe…


pli: parikkhayāya …


pli: pahānāya …


pli: khayāya …


pli: vayāya …


pli: virāgāya …


pli: nirodhāya …


pli: cāgāya …


pli: paṭinissaggāya …pe…


pli: ime aṭṭha dhammā bhāvetabbā”.


title_pli: Aṅguttara Nikāya 8.13 2. Mahāvagga

pli: Aṅguttara Nikāya 8.13


pli: 2. Mahāvagga


pli: Assājānīyasutta


pli: “Aṭṭhahi, bhikkhave, aṅgehi samannāgato rañño bhaddo assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Katamehi aṭṭhahi?


pli: Idha, bhikkhave, rañño bhaddo assājānīyo ubhato sujāto hoti—


pli: mātito ca pitito ca.


pli: Yassaṁ disāyaṁ aññepi bhaddā assājānīyā jāyanti, tassaṁ disāyaṁ jāto hoti.


pli: Yaṁ kho panassa bhojanaṁ denti—


pli: allaṁ vā sukkhaṁ vā—


pli: taṁ sakkaccaṁyeva paribhuñjati avikiranto.


pli: Jegucchī hoti uccāraṁ vā passāvaṁ vā abhinisīdituṁ vā abhinipajjituṁ vā.


pli: Sorato hoti sukhasaṁvāso, na ca aññe asse ubbejetā.


pli: Yāni kho panassa honti sāṭheyyāni kūṭeyyāni jimheyyāni vaṅkeyyāni, tāni yathābhūtaṁ sārathissa āvikattā hoti.


pli: Tesamassa sārathi abhinimmadanāya vāyamati.


pli: Vāhī kho pana hoti.


pli: ‘Kāmaññe assā vahantu vā mā vā, ahamettha vahissāmī’ti cittaṁ uppādeti.


pli: Gacchanto kho pana ujumaggeneva gacchati.


pli: Thāmavā hoti yāva jīvitamaraṇapariyādānā thāmaṁ upadaṁsetā.


pli: Imehi kho, bhikkhave, aṭṭhahi aṅgehi samannāgato rañño bhaddo assājānīyo rājāraho hoti rājabhoggo, rañño aṅganteva saṅkhaṁ gacchati.


pli: Evamevaṁ kho, bhikkhave, aṭṭhahi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassa.


pli: Katamehi aṭṭhahi?


pli: Idha, bhikkhave, bhikkhu sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: lūkhaṁ vā paṇītaṁ vā—


pli: taṁ sakkaccaṁyeva paribhuñjati avihaññamāno.


pli: Jegucchī hoti kāyaduccaritena vacīduccaritena manoduccaritena;


pli: jegucchī hoti anekavihitānaṁ pāpakānaṁ akusalānaṁ dhammānaṁ samāpattiyā.


pli: Sorato hoti sukhasaṁvāso, na aññe bhikkhū ubbejetā.


pli: Yāni kho panassa honti sāṭheyyāni kūṭeyyāni jimheyyāni vaṅkeyyāni, tāni yathābhūtaṁ āvikattā hoti satthari vā viññūsu vā sabrahmacārīsu.


pli: Tesamassa satthā vā viññū vā sabrahmacārī abhinimmadanāya vāyamati.


pli: Sikkhitā kho pana hoti.


pli: ‘Kāmaññe bhikkhū sikkhantu vā mā vā, ahamettha sikkhissāmī’ti cittaṁ uppādeti.


pli: Gacchanto kho pana ujumaggeneva gacchati;


pli: tatrāyaṁ ujumaggo, seyyathidaṁ—


pli: sammādiṭṭhi …pe… sammāsamādhi.


pli: Āraddhavīriyo viharati:


pli: ‘kāmaṁ taco ca nhāru ca aṭṭhi ca avasissatu, sarīre upassussatu maṁsalohitaṁ; yaṁ taṁ purisathāmena purisavīriyena purisaparakkamena pattabbaṁ, na taṁ apāpuṇitvā vīriyassa saṇṭhānaṁ bhavissatī’ti.


pli: Imehi kho, bhikkhave, aṭṭhahi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Tatiyaṁ.


title_pli: Aṅguttara Nikāya 8.14 2. Mahāvagga

pli: Aṅguttara Nikāya 8.14


pli: 2. Mahāvagga


pli: Assakhaḷuṅkasutta


pli: “Aṭṭha ca, bhikkhave, assakhaḷuṅke desessāmi aṭṭha ca assadose, aṭṭha ca purisakhaḷuṅke aṭṭha ca purisadose.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katame ca, bhikkhave, aṭṭha assakhaḷuṅkā aṭṭha ca assadosā?


pli: Idha, bhikkhave, ekacco assakhaḷuṅko ‘pehī’ti vutto, viddho samāno codito sārathinā pacchato paṭikkamati, piṭṭhito rathaṁ pavatteti.


pli: Evarūpopi, bhikkhave, idhekacco assakhaḷuṅko hoti.


pli: Ayaṁ, bhikkhave, paṭhamo assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā pacchā laṅghati, kubbaraṁ hanati, tidaṇḍaṁ bhañjati.


pli: Ayaṁ, bhikkhave, dutiyo assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā rathīsāya satthiṁ ussajjitvā rathīsaṁyeva ajjhomaddati.


pli: Ayaṁ, bhikkhave, tatiyo assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā ummaggaṁ gaṇhati, ubbaṭumaṁ rathaṁ karoti.


pli: Ayaṁ, bhikkhave, catuttho assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā laṅghati purimakāyaṁ paggaṇhati purime pāde.


pli: Ayaṁ, bhikkhave, pañcamo assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā anādiyitvā sārathiṁ anādiyitvā patodalaṭṭhiṁ dantehi mukhādhānaṁ vidhaṁsitvā yena kāmaṁ pakkamati.


pli: Ayaṁ, bhikkhave, chaṭṭho assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā neva abhikkamati no paṭikkamati tattheva khīlaṭṭhāyī ṭhito hoti.


pli: Ayaṁ, bhikkhave, sattamo assadoso.


pli: Puna caparaṁ, bhikkhave, idhekacco assakhaḷuṅko ‘pehī’ti vutto, viddho samāno codito sārathinā purime ca pāde saṁharitvā pacchime ca pāde saṁharitvā tattheva cattāro pāde abhinisīdati.


pli: Ayaṁ, bhikkhave, aṭṭhamo assadoso.


pli: Ime kho, bhikkhave, aṭṭha assakhaḷuṅkā aṭṭha ca assadosā.


pli: Katame ca, bhikkhave, aṭṭha purisakhaḷuṅkā aṭṭha ca purisadosā?


pli: Idha, bhikkhave, bhikkhū bhikkhuṁ āpattiyā codenti.


pli: So bhikkhu bhikkhūhi āpattiyā codiyamāno ‘na sarāmī’ti asatiyā nibbeṭheti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā pacchato paṭikkamati, piṭṭhito rathaṁ vatteti;


pli: tathūpamāhaṁ, bhikkhave, imaṁ puggalaṁ vadāmi.


pli: Evarūpopi, bhikkhave, idhekacco purisakhaḷuṅko hoti.


pli: Ayaṁ, bhikkhave, paṭhamo purisadoso.


pli: Puna caparaṁ, bhikkhave, bhikkhū bhikkhuṁ āpattiyā codenti.


pli: So bhikkhu bhikkhūhi āpattiyā codiyamāno codakaṁyeva paṭippharati:


pli: ‘kiṁ nu kho tuyhaṁ bālassa abyattassa bhaṇitena.


pli: Tvampi nāma bhaṇitabbaṁ maññasī’ti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā pacchā laṅghati, kubbaraṁ hanati, tidaṇḍaṁ bhañjati;


pli: Ayaṁ, bhikkhave, dutiyo purisadoso.


pli: So bhikkhu bhikkhūhi āpattiyā codiyamāno codakasseva paccāropeti:


pli: ‘tvaṁ khosi itthannāmaṁ āpattiṁ āpanno, tvaṁ tāva paṭhamaṁ paṭikarohī’ti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā rathīsāya satthiṁ ussajjitvā rathīsaṁyeva ajjhomaddati;


pli: Ayaṁ, bhikkhave, tatiyo purisadoso.


pli: So bhikkhu bhikkhūhi āpattiyā codiyamāno aññenāññaṁ paṭicarati, bahiddhā kathaṁ apanāmeti, kopañca dosañca appaccayañca pātukaroti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā ummaggaṁ gaṇhati, ubbaṭumaṁ rathaṁ karoti;


pli: Ayaṁ, bhikkhave, catuttho purisadoso.


pli: So bhikkhu bhikkhūhi āpattiyā codiyamāno saṅghamajjhe bāhuvikkhepaṁ karoti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā laṅghati, purimakāyaṁ paggaṇhati purime pāde;


pli: tathūpamāhaṁ, bhikkhave, imaṁ puggalaṁ vadāmi.


pli: Evarūpopi, bhikkhave, idhekacco purisakhaḷuṅko hoti.


pli: Ayaṁ, bhikkhave, pañcamo purisadoso.


pli: Puna caparaṁ, bhikkhave, bhikkhū bhikkhuṁ āpattiyā codenti.


pli: So bhikkhu bhikkhūhi āpattiyā codiyamāno anādiyitvā saṅghaṁ anādiyitvā codakaṁ sāpattikova yena kāmaṁ pakkamati.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā anādiyitvā sārathiṁ anādiyitvā patodalaṭṭhiṁ dantehi mukhādhānaṁ vidhaṁsitvā yena kāmaṁ pakkamati;


pli: Ayaṁ, bhikkhave, chaṭṭho purisadoso.


pli: So bhikkhu bhikkhūhi āpattiyā codiyamāno ‘nevāhaṁ āpannomhi, na panāhaṁ āpannomhī’ti so tuṇhībhāvena saṅghaṁ viheṭheti.


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā neva abhikkamati no paṭikkamati tattheva khīlaṭṭhāyī ṭhito hoti;


pli: Ayaṁ, bhikkhave, sattamo purisadoso.


pli: So bhikkhu bhikkhūhi āpattiyā codiyamāno evamāha:


pli: ‘kiṁ nu kho tumhe āyasmanto atibāḷhaṁ mayi byāvaṭā yāva idānāhaṁ sikkhaṁ paccakkhāya hīnāyāvattissāmī’ti.


pli: So sikkhaṁ paccakkhāya hīnāyāvattitvā evamāha:


pli: ‘idāni kho tumhe āyasmanto attamanā hothā’ti?


pli: Seyyathāpi so, bhikkhave, assakhaḷuṅko ‘pehī’ti vutto, viddho samāno codito sārathinā purime ca pāde saṁharitvā pacchime ca pāde saṁharitvā tattheva cattāro pāde abhinisīdati;


pli: Ayaṁ, bhikkhave, aṭṭhamo purisadoso.


pli: Ime kho, bhikkhave, aṭṭha purisakhaḷuṅkā aṭṭha ca purisadosā”ti.


pli: Catutthaṁ.


pli: Aṅguttara Nikāya 8


pli: 11. Rāgapeyyāla


pli: “Dosassa …pe…


pli: mohassa …


pli: kodhassa …


pli: upanāhassa …


pli: makkhassa …


pli: paḷāsassa …


pli: issāya …


pli: macchariyassa …


pli: māyāya …


pli: sāṭheyyassa …


pli: thambhassa …


pli: sārambhassa …


pli: mānassa …


pli: atimānassa …


pli: madassa …


pli: pamādassa abhiññāya …pe…


pli: pariññāya …


pli: parikkhayāya …


pli: pahānāya …


pli: khayāya …


pli: vayāya …


pli: virāgāya …


pli: nirodhāya …


pli: cāgāya …


pli: paṭinissaggāya …pe…


pli: ime aṭṭha dhammā bhāvetabbā”ti.


pli: Rāgapeyyālaṁ niṭṭhitaṁ.


pli: Aṭṭhakanipātapāḷi niṭṭhitā.


title_pli: Aṅguttara Nikāya 8.15 2. Mahāvagga

pli: Aṅguttara Nikāya 8.15


pli: 2. Mahāvagga


pli: Malasutta


pli: “Aṭṭhimāni, bhikkhave, malāni.


pli: Katamāni aṭṭha?


pli: Asajjhāyamalā, bhikkhave, mantā;


pli: anuṭṭhānamalā, bhikkhave, gharā;


pli: malaṁ, bhikkhave, vaṇṇassa kosajjaṁ;


pli: pamādo, bhikkhave, rakkhato malaṁ;


pli: malaṁ, bhikkhave, itthiyā duccaritaṁ;


pli: maccheraṁ, bhikkhave, dadato malaṁ;


pli: malā, bhikkhave, pāpakā akusalā dhammā asmiṁ loke paramhi ca;


pli: tato, bhikkhave, malā malataraṁ avijjā paramaṁ malaṁ.


pli: Imāni kho, bhikkhave, aṭṭha malānīti.


pli: Asajjhāyamalā mantā,


pli: anuṭṭhānamalā gharā;


pli: Malaṁ vaṇṇassa kosajjaṁ,


pli: pamādo rakkhato malaṁ.


pli: Malitthiyā duccaritaṁ,


pli: maccheraṁ dadato malaṁ;


pli: Malā ve pāpakā dhammā,


pli: asmiṁ loke paramhi ca;


pli: Tato malā malataraṁ,


pli: avijjā paramaṁ malan”ti.


pli: Pañcamaṁ.


title_pli: Aṅguttara Nikāya 8.16 2. Mahāvagga

pli: Aṅguttara Nikāya 8.16


pli: 2. Mahāvagga


pli: Dūteyyasutta


pli: “Aṭṭhahi, bhikkhave, dhammehi samannāgato bhikkhu dūteyyaṁ gantumarahati.


pli: Katamehi aṭṭhahi?


pli: Idha, bhikkhave, bhikkhu sotā ca hoti, sāvetā ca, uggahetā ca, dhāretā ca, viññātā ca, viññāpetā ca, kusalo ca sahitāsahitassa, no ca kalahakārako—


pli: imehi kho, bhikkhave, aṭṭhahi dhammehi samannāgato bhikkhu dūteyyaṁ gantumarahati.


pli: Aṭṭhahi, bhikkhave, dhammehi samannāgato sāriputto dūteyyaṁ gantumarahati.


pli: Idha, bhikkhave, sāriputto sotā ca hoti, sāvetā ca, uggahetā ca, dhāretā ca, viññātā ca, viññāpetā ca, kusalo ca sahitāsahitassa, no ca kalahakārako.


pli: Imehi kho, bhikkhave, aṭṭhahi dhammehi samannāgato sāriputto dūteyyaṁ gantumarahatīti.


pli: Yo ve na byathati patvā,


pli: parisaṁ uggavādiniṁ;


pli: Na ca hāpeti vacanaṁ,


pli: na ca chādeti sāsanaṁ.


pli: Asandiddhañca bhaṇati,


pli: Pucchito na ca kuppati;


pli: Sa ve tādisako bhikkhu,


pli: Dūteyyaṁ gantumarahatī”ti.


pli: Chaṭṭhaṁ.


title_pli: Aṅguttara Nikāya 8.17 2. Mahāvagga

pli: Aṅguttara Nikāya 8.17


pli: 2. Mahāvagga


pli: Paṭhamabandhanasutta


pli: “Aṭṭhahi, bhikkhave, ākārehi itthī purisaṁ bandhati.


pli: Katamehi aṭṭhahi?


pli: Ruṇṇena, bhikkhave, itthī purisaṁ bandhati;


pli: hasitena, bhikkhave, itthī purisaṁ bandhati;


pli: bhaṇitena, bhikkhave, itthī purisaṁ bandhati;


pli: ākappena, bhikkhave, itthī purisaṁ bandhati;


pli: vanabhaṅgena, bhikkhave, itthī purisaṁ bandhati;


pli: gandhena, bhikkhave, itthī purisaṁ bandhati;


pli: rasena, bhikkhave, itthī purisaṁ bandhati;


pli: phassena, bhikkhave, itthī purisaṁ bandhati.


pli: Imehi kho, bhikkhave, aṭṭhahākārehi itthī purisaṁ bandhati.


pli: Te, bhikkhave, sattā subaddhā, ye phassena baddhā”ti.


pli: Sattamaṁ.


title_pli: Aṅguttara Nikāya 8.18 2. Mahāvagga

pli: Aṅguttara Nikāya 8.18


pli: Dutiyabandhanasutta


pli: “Aṭṭhahi, bhikkhave, ākārehi puriso itthiṁ bandhati.


pli: Ruṇṇena, bhikkhave, puriso itthiṁ bandhati;


pli: hasitena, bhikkhave, puriso itthiṁ bandhati;


pli: bhaṇitena, bhikkhave, puriso itthiṁ bandhati;


pli: ākappena, bhikkhave, puriso itthiṁ bandhati;


pli: vanabhaṅgena, bhikkhave, puriso itthiṁ bandhati;


pli: gandhena, bhikkhave, puriso itthiṁ bandhati;


pli: rasena, bhikkhave, puriso itthiṁ bandhati;


pli: phassena, bhikkhave, puriso itthiṁ bandhati.


pli: Imehi kho, bhikkhave, aṭṭhahākārehi puriso itthiṁ bandhati.


pli: Aṭṭhamaṁ.


title_pli: Aṅguttara Nikāya 8.19 2. Mahāvagga

pli: Aṅguttara Nikāya 8.19


pli: 2. Mahāvagga


pli: Pahārādasutta


pli: Ekaṁ samayaṁ bhagavā verañjāyaṁ viharati naḷerupucimandamūle.


pli: Atha kho pahārādo asurindo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitaṁ kho pahārādaṁ asurindaṁ bhagavā etadavoca:


pli: “Api pana, pahārāda, asurā mahāsamudde abhiramantī”ti?


pli: “Abhiramanti, bhante, asurā mahāsamudde”ti.


pli: “Kati pana, pahārāda, mahāsamudde acchariyā abbhutā dhammā, ye disvā disvā asurā mahāsamudde abhiramantī”ti?


pli: “Aṭṭha, bhante, mahāsamudde acchariyā abbhutā dhammā, ye disvā disvā asurā mahāsamudde abhiramanti.


pli: Katame aṭṭha?


pli: Mahāsamuddo, bhante, anupubbaninno anupubbapoṇo anupubbapabbhāro, na āyatakeneva papāto.


pli: Yampi, bhante, mahāsamuddo anupubbaninno anupubbapoṇo anupubbapabbhāro, na āyatakeneva papāto;


pli: ayaṁ, bhante, mahāsamudde paṭhamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, mahāsamuddo ṭhitadhammo velaṁ nātivattati.


pli: Yampi, bhante, mahāsamuddo ṭhitadhammo velaṁ nātivattati;


pli: ayaṁ, bhante, mahāsamudde dutiyo acchariyo abbhuto dhammo yaṁ disvā disvā asurā mahāsamudde abhiramanti.


pli: Puna caparaṁ, bhante, mahāsamuddo na matena kuṇapena saṁvasati. Yaṁ hoti mahāsamudde mataṁ kuṇapaṁ, taṁ khippameva tīraṁ vāheti, thalaṁ ussāreti.


pli: Yampi, bhante, mahāsamuddo na matena kuṇapena saṁvasati, yaṁ hoti mahāsamudde mataṁ kuṇapaṁ, taṁ khippameva tīraṁ vāheti, thalaṁ ussāreti;


pli: ayaṁ, bhante, mahāsamudde tatiyo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, yā kāci mahānadiyo, seyyathidaṁ—


pli: gaṅgā yamunā aciravatī sarabhū mahī, tā mahāsamuddaṁ patvā jahanti purimāni nāmagottāni, ‘mahāsamuddo’ tveva saṅkhaṁ gacchanti.


pli: Yampi, bhante, yā kāci mahānadiyo, seyyathidaṁ—gaṅgā yamunā aciravatī sarabhū mahī, tā mahāsamuddaṁ patvā jahanti purimāni nāmagottāni, ‘mahāsamuddo’ tveva saṅkhaṁ gacchanti;


pli: ayaṁ, bhante, mahāsamudde catuttho acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, yā ca loke savantiyo mahāsamuddaṁ appenti yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati.


pli: Yampi, bhante, yā ca loke savantiyo mahāsamuddaṁ appenti yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati;


pli: ayaṁ, bhante, mahāsamudde pañcamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, mahāsamuddo ekaraso loṇaraso.


pli: Yampi, bhante, mahāsamuddo ekaraso loṇaraso;


pli: ayaṁ, bhante, mahāsamudde chaṭṭho acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, mahāsamuddo bahuratano anekaratano. Tatrimāni ratanāni, seyyathidaṁ—muttā maṇi veḷuriyo saṅkho silā pavāḷaṁ rajataṁ jātarūpaṁ lohitako masāragallaṁ.


pli: Yampi, bhante, mahāsamuddo bahuratano anekaratano; tatrimāni ratanāni, seyyathidaṁ—muttā maṇi veḷuriyo saṅkho silā pavāḷaṁ rajataṁ jātarūpaṁ lohitako masāragallaṁ;


pli: ayaṁ, bhante, mahāsamudde sattamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhante, mahāsamuddo mahataṁ bhūtānaṁ āvāso. Tatrime bhūtā—timi timiṅgalo timirapiṅgalo asurā nāgā gandhabbā. Santi mahāsamudde yojanasatikāpi attabhāvā, dviyojanasatikāpi attabhāvā, tiyojanasatikāpi attabhāvā, catuyojanasatikāpi attabhāvā, pañcayojanasatikāpi attabhāvā.


pli: Yampi, bhante, mahāsamuddo mahataṁ bhūtānaṁ āvāso; tatrime bhūtā—timi timiṅgalo timirapiṅgalo asurā nāgā gandhabbā; santi mahāsamudde yojanasatikāpi attabhāvā …pe… tiyojana … catuyojana … pañcayojanasatikāpi attabhāvā;


pli: ayaṁ, bhante, mahāsamudde aṭṭhamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Ime kho, bhante, mahāsamudde aṭṭha acchariyā abbhutā dhammā, ye disvā disvā asurā mahāsamudde abhiramantīti.


pli: Api pana, bhante, bhikkhū imasmiṁ dhammavinaye abhiramantī”ti?


pli: “Abhiramanti, pahārāda, bhikkhū imasmiṁ dhammavinaye”ti.


pli: “Kati pana, bhante, imasmiṁ dhammavinaye acchariyā abbhutā dhammā, ye disvā disvā bhikkhū imasmiṁ dhammavinaye abhiramantī”ti?


pli: “Aṭṭha, pahārāda, imasmiṁ dhammavinaye acchariyā abbhutā dhammā, ye disvā disvā bhikkhū imasmiṁ dhammavinaye abhiramanti.


pli: Katame aṭṭha?


pli: Seyyathāpi, pahārāda, mahāsamuddo anupubbaninno anupubbapoṇo anupubbapabbhāro, na āyatakeneva papāto;


pli: evamevaṁ kho, pahārāda, imasmiṁ dhammavinaye anupubbasikkhā anupubbakiriyā anupubbapaṭipadā, na āyatakeneva aññāpaṭivedho.


pli: Yampi, pahārāda, imasmiṁ dhammavinaye anupubbasikkhā anupubbakiriyā anupubbapaṭipadā, na āyatakeneva aññāpaṭivedho;


pli: ayaṁ, pahārāda, imasmiṁ dhammavinaye paṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, mahāsamuddo ṭhitadhammo velaṁ nātivattati;


pli: evamevaṁ kho, pahārāda, yaṁ mayā sāvakānaṁ sikkhāpadaṁ paññattaṁ taṁ mama sāvakā jīvitahetupi nātikkamanti.


pli: Yampi, pahārāda, mayā sāvakānaṁ sikkhāpadaṁ paññattaṁ taṁ mama sāvakā jīvitahetupi nātikkamanti;


pli: ayaṁ, pahārāda, imasmiṁ dhammavinaye dutiyo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, mahāsamuddo na matena kuṇapena saṁvasati. Yaṁ hoti mahāsamudde mataṁ kuṇapaṁ, taṁ khippameva tīraṁ vāheti thalaṁ ussāreti;


pli: evamevaṁ kho, pahārāda, yo so puggalo dussīlo pāpadhammo asucisaṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto, na tena saṅgho saṁvasati; khippameva naṁ sannipatitvā ukkhipati. Kiñcāpi so hoti majjhe bhikkhusaṅghassa sannisinno, atha kho so ārakāva saṅghamhā saṅgho ca tena.


pli: Yampi, pahārāda, yo so puggalo dussīlo pāpadhammo asucisaṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto, na tena saṅgho saṁvasati; khippameva naṁ sannipatitvā ukkhipati; kiñcāpi so hoti majjhe bhikkhusaṅghassa sannisinno, atha kho so ārakāva saṅghamhā saṅgho ca tena;


pli: ayaṁ, pahārāda, imasmiṁ dhammavinaye tatiyo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, yā kāci mahānadiyo, seyyathidaṁ—gaṅgā yamunā aciravatī sarabhū mahī, tā mahāsamuddaṁ patvā jahanti purimāni nāmagottāni, ‘mahāsamuddo’ tveva saṅkhaṁ gacchanti;


pli: evamevaṁ kho, pahārāda, cattārome vaṇṇā—khattiyā, brāhmaṇā, vessā, suddā, te tathāgatappavedite dhammavinaye agārasmā anagāriyaṁ pabbajitvā jahanti purimāni nāmagottāni, ‘samaṇā sakyaputtiyā’ tveva saṅkhaṁ gacchanti.


pli: Yampi, pahārāda, cattārome vaṇṇā—khattiyā, brāhmaṇā, vessā, suddā, te tathāgatappavedite dhammavinaye agārasmā anagāriyaṁ pabbajitvā jahanti purimāni nāmagottāni, ‘samaṇā sakyaputtiyā’ tveva saṅkhaṁ gacchanti;


pli: ayaṁ, pahārāda, imasmiṁ dhammavinaye catuttho acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, yā ca loke savantiyo mahāsamuddaṁ appenti yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati;


pli: evamevaṁ kho, pahārāda, bahū cepi bhikkhū anupādisesāya nibbānadhātuyā parinibbāyanti, na tena nibbānadhātuyā ūnattaṁ vā pūrattaṁ vā paññāyati.


pli: Yampi, pahārāda, bahū cepi bhikkhū anupādisesāya nibbānadhātuyā parinibbāyanti, na tena nibbānadhātuyā ūnattaṁ vā pūrattaṁ vā paññāyati;


pli: ayaṁ, pahārāda, imasmiṁ dhammavinaye pañcamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, mahāsamuddo ekaraso loṇaraso;


pli: evamevaṁ kho, pahārāda, ayaṁ dhammavinayo ekaraso, vimuttiraso.


pli: Yampi, pahārāda, ayaṁ dhammavinayo ekaraso, vimuttiraso;


pli: ayaṁ, pahārāda, imasmiṁ dhammavinaye chaṭṭho acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, mahāsamuddo bahuratano anekaratano; tatrimāni ratanāni, seyyathidaṁ—muttā maṇi veḷuriyo saṅkho silā pavāḷaṁ rajataṁ jātarūpaṁ lohitako masāragallaṁ;


pli: evamevaṁ kho, pahārāda, ayaṁ dhammavinayo bahuratano anekaratano. Tatrimāni ratanāni, seyyathidaṁ—cattāro satipaṭṭhānā, cattāro sammappadhānā, cattāro iddhipādā, pañcindriyāni, pañca balāni, satta bojjhaṅgā, ariyo aṭṭhaṅgiko maggo.


pli: Yampi, pahārāda, ayaṁ dhammavinayo bahuratano anekaratano; tatrimāni ratanāni, seyyathidaṁ—cattāro satipaṭṭhānā, cattāro sammappadhānā, cattāro iddhipādā, pañcindriyāni, pañca balāni, satta bojjhaṅgā, ariyo aṭṭhaṅgiko maggo;


pli: ayaṁ, pahārāda, imasmiṁ dhammavinaye sattamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, pahārāda, mahāsamuddo mahataṁ bhūtānaṁ āvāso; tatrime bhūtā—timi timiṅgalo timirapiṅgalo asurā nāgā gandhabbā; santi mahāsamudde yojanasatikāpi attabhāvā, dviyojanasatikāpi attabhāvā, tiyojanasatikāpi attabhāvā, catuyojanasatikāpi attabhāvā, pañcayojanasatikāpi attabhāvā;


pli: evamevaṁ kho, pahārāda, ayaṁ dhammavinayo mahataṁ bhūtānaṁ āvāso; tatrime bhūtā—sotāpanno sotāpattiphalasacchikiriyāya paṭipanno, sakadāgāmī sakadāgāmiphalasacchikiriyāya paṭipanno, anāgāmī anāgāmiphalasacchikiriyāya paṭipanno, arahā arahattāya paṭipanno.


pli: Yampi, pahārāda, ayaṁ dhammavinayo mahataṁ bhūtānaṁ āvāso; tatrime bhūtā—sotāpanno sotāpattiphalasacchikiriyāya paṭipanno, sakadāgāmī sakadāgāmiphalasacchikiriyāya paṭipanno, anāgāmī anāgāmiphalasacchikiriyāya paṭipanno, arahā arahattāya paṭipanno;


pli: ayaṁ, pahārāda, imasmiṁ dhammavinaye aṭṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Ime kho, pahārāda, imasmiṁ dhammavinaye aṭṭha acchariyā abbhutā dhammā, ye disvā disvā bhikkhū imasmiṁ dhammavinaye abhiramantī”ti.


pli: Navamaṁ.


title_pli: Aṅguttara Nikāya 8.2 1. Mettāvagga

pli: Aṅguttara Nikāya 8.2


pli: 1. Mettāvagga


pli: Paññāsutta


pli: “Aṭṭhime, bhikkhave, hetū aṭṭha paccayā ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattanti.


pli: Katame aṭṭha?


pli: Idha, bhikkhave, bhikkhu satthāraṁ upanissāya viharati aññataraṁ vā garuṭṭhāniyaṁ sabrahmacāriṁ, yatthassa tibbaṁ hirottappaṁ paccupaṭṭhitaṁ hoti pemañca gāravo ca.


pli: Ayaṁ, bhikkhave, paṭhamo hetu paṭhamo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: So taṁ satthāraṁ upanissāya viharanto aññataraṁ vā garuṭṭhāniyaṁ sabrahmacāriṁ, yatthassa tibbaṁ hirottappaṁ paccupaṭṭhitaṁ hoti pemañca gāravo ca, te kālena kālaṁ upasaṅkamitvā paripucchati paripañhati:


pli: ‘idaṁ, bhante, kathaṁ; imassa ko attho’ti?


pli: Tassa te āyasmanto avivaṭañceva vivaranti, anuttānīkatañca uttānīkaronti, anekavihitesu ca kaṅkhāṭhāniyesu dhammesu kaṅkhaṁ paṭivinodenti.


pli: Ayaṁ, bhikkhave, dutiyo hetu dutiyo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: So taṁ dhammaṁ sutvā dvayena vūpakāsena sampādeti—kāyavūpakāsena ca cittavūpakāsena ca.


pli: Ayaṁ, bhikkhave, tatiyo hetu tatiyo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: Ayaṁ, bhikkhave, catuttho hetu catuttho paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Bahussuto hoti sutadharo sutasannicayo. Ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpāssa dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā.


pli: Ayaṁ, bhikkhave, pañcamo hetu pañcamo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Ayaṁ, bhikkhave, chaṭṭho hetu chaṭṭho paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Saṅghagato kho pana anānākathiko hoti atiracchānakathiko.


pli: Sāmaṁ vā dhammaṁ bhāsati paraṁ vā ajjhesati ariyaṁ vā tuṇhībhāvaṁ nātimaññati.


pli: Ayaṁ, bhikkhave, sattamo hetu sattamo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Pañcasu kho pana upādānakkhandhesu udayabbayānupassī viharati:


pli: ‘iti rūpaṁ, iti rūpassa samudayo, iti rūpassa atthaṅgamo;


pli: iti vedanā, iti vedanāya samudayo, iti vedanāya atthaṅgamo;


pli: iti saññā …pe…


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti.


pli: Ayaṁ, bhikkhave, aṭṭhamo hetu aṭṭhamo paccayo ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattati.


pli: Tamenaṁ sabrahmacārī evaṁ sambhāventi:


pli: ‘ayaṁ kho āyasmā satthāraṁ upanissāya viharati aññataraṁ vā garuṭṭhāniyaṁ sabrahmacāriṁ, yatthassa tibbaṁ hirottappaṁ paccupaṭṭhitaṁ hoti pemañca gāravo ca.


pli: Addhā ayamāyasmā jānaṁ jānāti passaṁ passatī’ti.


pli: Ayampi dhammo piyattāya garuttāya bhāvanāya sāmaññāya ekībhāvāya saṁvattati.


pli: ‘Taṁ kho panāyamāyasmā satthāraṁ upanissāya viharanto aññataraṁ vā garuṭṭhāniyaṁ sabrahmacāriṁ, yatthassa tibbaṁ hirottappaṁ paccupaṭṭhitaṁ hoti pemañca gāravo ca, te kālena kālaṁ upasaṅkamitvā paripucchati paripañhati:


pli: “idaṁ, bhante, kathaṁ; imassa ko attho”ti?


pli: Tassa te āyasmanto avivaṭañceva vivaranti, anuttānīkatañca uttānīkaronti, anekavihitesu ca kaṅkhāṭhāniyesu dhammesu kaṅkhaṁ paṭivinodenti.


pli: ‘Taṁ kho panāyamāyasmā dhammaṁ sutvā dvayena vūpakāsena sampādeti—kāyavūpakāsena ca cittavūpakāsena ca.


pli: ‘Sīlavā kho panāyamāyasmā pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: ‘Bahussuto kho panāyamāyasmā sutadharo sutasannicayo. Ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpāssa dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā.


pli: ‘Āraddhavīriyo kho panāyamāyasmā viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: ‘Saṅghagato kho panāyamāyasmā anānākathiko hoti atiracchānakathiko.


pli: Sāmaṁ vā dhammaṁ bhāsati paraṁ vā ajjhesati ariyaṁ vā tuṇhībhāvaṁ nātimaññati.


pli: ‘Pañcasu kho panāyamāyasmā upādānakkhandhesu udayabbayānupassī viharati—


pli: iti rūpaṁ, iti rūpassa samudayo, iti rūpassa atthaṅgamo;


pli: iti vedanā …pe…


pli: iti saññā …


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamoti.


pli: Addhā ayamāyasmā jānaṁ jānāti passaṁ passatī’ti.


pli: Ayampi dhammo piyattāya garuttāya bhāvanāya sāmaññāya ekībhāvāya saṁvattati.


pli: Ime kho, bhikkhave, aṭṭha hetū aṭṭha paccayā ādibrahmacariyikāya paññāya appaṭiladdhāya paṭilābhāya, paṭiladdhāya bhiyyobhāvāya vepullāya bhāvanāya pāripūriyā saṁvattantī”ti.


pli: Dutiyaṁ.


title_pli: Aṅguttara Nikāya 8.20 2. Mahāvagga

pli: Aṅguttara Nikāya 8.20


pli: 2. Mahāvagga


pli: Uposathasutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Tena kho pana samayena bhagavā tadahuposathe bhikkhusaṅghaparivuto nisinno hoti.


pli: Atha kho āyasmā ānando abhikkantāya rattiyā, nikkhante paṭhame yāme, uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “abhikkantā, bhante, ratti, nikkhanto paṭhamo yāmo, ciranisinno bhikkhusaṅgho.


pli: Uddisatu, bhante, bhagavā bhikkhūnaṁ pātimokkhan”ti.


pli: Evaṁ vutte, bhagavā tuṇhī ahosi.


pli: Dutiyampi kho āyasmā ānando abhikkantāya rattiyā, nikkhante majjhime yāme, uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “abhikkantā, bhante, ratti, nikkhanto majjhimo yāmo, ciranisinno bhikkhusaṅgho.


pli: Dutiyampi kho bhagavā tuṇhī ahosi.


pli: Tatiyampi kho āyasmā ānando abhikkantāya rattiyā, nikkhante pacchime yāme, uddhaste aruṇe, nandimukhiyā rattiyā uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “abhikkantā, bhante, ratti, nikkhanto pacchimo yāmo, uddhastaṁ aruṇaṁ, nandimukhī ratti;


pli: ciranisinno bhikkhusaṅgho.


pli: “Aparisuddhā, ānanda, parisā”ti.


pli: Atha kho āyasmato mahāmoggallānassa etadahosi:


pli: “kaṁ nu kho bhagavā puggalaṁ sandhāya evamāha:


pli: ‘aparisuddhā, ānanda, parisā’”ti?


pli: Atha kho āyasmā mahāmoggallāno sabbāvantaṁ bhikkhusaṅghaṁ cetasā ceto paricca manasākāsi.


pli: Addasā kho āyasmā mahāmoggallāno taṁ puggalaṁ dussīlaṁ pāpadhammaṁ asuciṁ saṅkassarasamācāraṁ paṭicchannakammantaṁ assamaṇaṁ samaṇapaṭiññaṁ abrahmacāriṁ brahmacāripaṭiññaṁ antopūtiṁ avassutaṁ kasambujātaṁ majjhe bhikkhusaṅghassa nisinnaṁ;


pli: disvāna uṭṭhāyāsanā yena so puggalo tenupasaṅkami; upasaṅkamitvā taṁ puggalaṁ etadavoca:


pli: “uṭṭhehāvuso, diṭṭhosi bhagavatā.


pli: Natthi te bhikkhūhi saddhiṁ saṁvāso”ti.


pli: Evaṁ vutte, so puggalo tuṇhī ahosi.


pli: Dutiyampi kho āyasmā mahāmoggallāno taṁ puggalaṁ etadavoca:


pli: Dutiyampi kho so puggalo tuṇhī ahosi.


pli: Tatiyampi kho āyasmā mahāmoggallāno taṁ puggalaṁ etadavoca:


pli: Tatiyampi kho so puggalo tuṇhī ahosi.


pli: Atha kho āyasmā mahāmoggallāno taṁ puggalaṁ bāhāyaṁ gahetvā bahidvārakoṭṭhakā nikkhāmetvā sūcighaṭikaṁ datvā yena bhagavā tenupasaṅkami; upasaṅkamitvā bhagavantaṁ etadavoca:


pli: “nikkhāmito so, bhante, puggalo mayā.


pli: Parisuddhā parisā.


pli: Uddisatu, bhante, bhagavā bhikkhūnaṁ pātimokkhan”ti.


pli: “Acchariyaṁ, moggallāna, abbhutaṁ, moggallāna.


pli: Yāva bāhā gahaṇāpi nāma so moghapuriso āgamissatī”ti.


pli: Atha kho bhagavā bhikkhū āmantesi:


pli: “tumheva dāni, bhikkhave, uposathaṁ kareyyātha, pātimokkhaṁ uddiseyyātha.


pli: Na dānāhaṁ, bhikkhave, ajjatagge uposathaṁ karissāmi, pātimokkhaṁ uddisissāmi.


pli: Aṭṭhānametaṁ, bhikkhave, anavakāso yaṁ tathāgato aparisuddhāya parisāya pātimokkhaṁ uddiseyya.


pli: Aṭṭhime, bhikkhave, mahāsamudde acchariyā abbhutā dhammā, ye disvā disvā asurā mahāsamudde abhiramanti.


pli: Katame aṭṭha?


pli: Mahāsamuddo, bhikkhave, anupubbaninno anupubbapoṇo anupubbapabbhāro, na āyatakeneva papāto.


pli: Yampi, bhikkhave, mahāsamuddo anupubbaninno anupubbapoṇo anupubbapabbhāro, na āyatakeneva papāto;


pli: ayaṁ, bhikkhave, mahāsamudde paṭhamo acchariyo abbhuto dhammo, yaṁ disvā disvā asurā mahāsamudde abhiramanti (yathā purime tathā vitthāro.)


pli: …pe…


pli: Puna caparaṁ, bhikkhave, mahāsamuddo mahataṁ bhūtānaṁ āvāso. Tatrime bhūtā—timi timiṅgalo timirapiṅgalo asurā nāgā gandhabbā. Vasanti mahāsamudde yojanasatikāpi attabhāvā …pe… pañcayojanasatikāpi attabhāvā.


pli: Yampi, bhikkhave, mahāsamuddo mahataṁ bhūtānaṁ āvāso; tatrime bhūtā—timi timiṅgalo timirapiṅgalo asurā nāgā gandhabbā; vasanti mahāsamudde yojanasatikāpi attabhāvā …pe… pañcayojanasatikāpi attabhāvā;


pli: ayaṁ, bhikkhave, mahāsamudde aṭṭhamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Ime kho, bhikkhave, mahāsamudde aṭṭha acchariyā abbhutā dhammā, yaṁ disvā disvā asurā mahāsamudde abhiramanti.


pli: Evamevaṁ kho, bhikkhave, aṭṭha imasmiṁ dhammavinaye acchariyā abbhutā dhammā, ye disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo anupubbaninno anupubbapoṇo anupubbapabbhāro, na āyatakeneva papāto;


pli: evamevaṁ kho, bhikkhave, imasmiṁ dhammavinaye anupubbasikkhā anupubbakiriyā anupubbapaṭipadā, na āyatakeneva aññāpaṭivedho.


pli: Yampi, bhikkhave, imasmiṁ dhammavinaye anupubbasikkhā anupubbakiriyā anupubbapaṭipadā, na āyatakeneva aññāpaṭivedho;


pli: ayaṁ, bhikkhave, imasmiṁ dhammavinaye paṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti …pe…


pli: seyyathāpi, bhikkhave, mahāsamuddo mahataṁ bhūtānaṁ āvāso; tatrime bhūtā—timi timiṅgalo timirapiṅgalo asurā nāgā gandhabbā, vasanti mahāsamudde yojanasatikāpi attabhāvā …pe… pañcayojanasatikāpi attabhāvā;


pli: evamevaṁ kho, bhikkhave, ayaṁ dhammavinayo mahataṁ bhūtānaṁ āvāso. Tatrime bhūtā—sotāpanno sotāpattiphalasacchikiriyāya paṭipanno …pe… arahā arahattāya paṭipanno.


pli: Yampi, bhikkhave, ayaṁ dhammavinayo mahataṁ bhūtānaṁ āvāso; tatrime bhūtā—sotāpanno sotāpattiphalasacchikiriyāya paṭipanno …pe… arahā arahattāya paṭipanno;


pli: ayaṁ, bhikkhave, imasmiṁ dhammavinaye aṭṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Ime kho, bhikkhave, imasmiṁ dhammavinaye aṭṭha acchariyā abbhutā dhammā, ye disvā disvā bhikkhū imasmiṁ dhammavinaye abhiramantī”ti.


pli: Dasamaṁ.


pli: Mahāvaggo dutiyo.


pli: Tassuddānaṁ


pli: Verañjo sīho ājaññaṁ,


pli: khaḷuṅkena malāni ca;


pli: Dūteyyaṁ dve ca bandhanā,


pli: pahārādo uposathoti.


title_pli: Aṅguttara Nikāya 8.21 3. Gahapativagga

pli: Aṅguttara Nikāya 8.21


pli: 3. Gahapativagga


pli: Paṭhamauggasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tatra kho bhagavā bhikkhū āmantesi:


pli: “aṭṭhahi, bhikkhave, acchariyehi abbhutehi dhammehi samannāgataṁ uggaṁ gahapatiṁ vesālikaṁ dhārethā”ti.


pli: Idamavoca bhagavā.


pli: Idaṁ vatvāna sugato uṭṭhāyāsanā vihāraṁ pāvisi.


pli: Atha kho aññataro bhikkhu pubbaṇhasamayaṁ nivāsetvā pattacīvaramādāya yena uggassa gahapatino vesālikassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho uggo gahapati vesāliko yena so bhikkhu tenupasaṅkami; upasaṅkamitvā taṁ bhikkhuṁ abhivādetvā ekamantaṁ nisīdi. Ekamantaṁ nisinnaṁ kho uggaṁ gahapatiṁ vesālikaṁ so bhikkhu etadavoca:


pli: “Aṭṭhahi kho tvaṁ, gahapati, acchariyehi abbhutehi dhammehi samannāgato bhagavatā byākato.


pli: Katame te, gahapati, aṭṭha acchariyā abbhutā dhammā, yehi tvaṁ samannāgato bhagavatā byākato”ti?


pli: “Na kho ahaṁ, bhante, jānāmi:


pli: ‘katamehi aṭṭhahi acchariyehi abbhutehi dhammehi samannāgato bhagavatā byākato’ti.


pli: Api ca, bhante, ye me aṭṭha acchariyā abbhutā dhammā saṁvijjanti,;


pli: taṁ suṇohi, sādhukaṁ manasi karohi, bhāsissāmī”ti.


pli: “Evaṁ, gahapatī”ti kho so bhikkhu uggassa gahapatino vesālikassa paccassosi.


pli: Uggo gahapati vesāliko etadavoca:


pli: “yadāhaṁ, bhante, bhagavantaṁ paṭhamaṁ dūratova addasaṁ;


pli: saha dassaneneva me, bhante, bhagavato cittaṁ pasīdi.


pli: Ayaṁ kho me, bhante, paṭhamo acchariyo abbhuto dhammo saṁvijjati.


pli: So kho ahaṁ, bhante, pasannacitto bhagavantaṁ payirupāsiṁ.


pli: Tassa me bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ; kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā maṁ bhagavā aññāsi kallacittaṁ muducittaṁ vinīvaraṇacittaṁ udaggacittaṁ pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evamevaṁ kho me tasmiṁyeva āsane virajaṁ vītamalaṁ dhammacakkhuṁ udapādi:


pli: ‘yaṁ kiñci samudayadhammaṁ sabbaṁ taṁ nirodhadhamman’ti.


pli: So kho ahaṁ, bhante, diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane


pli: tattheva buddhañca dhammañca saṅghañca saraṇaṁ agamāsiṁ, brahmacariyapañcamāni ca sikkhāpadāni samādiyiṁ.


pli: Ayaṁ kho me, bhante, dutiyo acchariyo abbhuto dhammo saṁvijjati.


pli: Tassa mayhaṁ, bhante, catasso komāriyo pajāpatiyo ahesuṁ.


pli: Atha khvāhaṁ, bhante, yena tā pajāpatiyo tenupasaṅkamiṁ; upasaṅkamitvā tā pajāpatiyo etadavacaṁ:


pli: ‘mayā kho, bhaginiyo, brahmacariyapañcamāni sikkhāpadāni samādinnāni.


pli: Yā icchati sā idheva bhoge ca bhuñjatu puññāni ca karotu, sakāni vā ñātikulāni gacchatu.


pli: Hoti vā pana purisādhippāyo, kassa vo dammī’ti?


pli: Evaṁ vutte, sā, bhante, jeṭṭhā pajāpati maṁ etadavoca:


pli: ‘itthannāmassa maṁ, ayyaputta, purisassa dehī’ti.


pli: Atha kho ahaṁ, bhante, taṁ purisaṁ pakkosāpetvā vāmena hatthena pajāpatiṁ gahetvā dakkhiṇena hatthena bhiṅgāraṁ gahetvā tassa purisassa oṇojesiṁ.


pli: Komāriṁ kho panāhaṁ, bhante, dāraṁ pariccajanto nābhijānāmi cittassa aññathattaṁ.


pli: Ayaṁ kho me, bhante, tatiyo acchariyo abbhuto dhammo saṁvijjati.


pli: Saṁvijjanti kho pana me, bhante, kule bhogā.


pli: Te ca kho appaṭivibhattā sīlavantehi kalyāṇadhammehi.


pli: Ayaṁ kho me, bhante, catuttho acchariyo abbhuto dhammo saṁvijjati.


pli: Yaṁ kho panāhaṁ, bhante, bhikkhuṁ payirupāsāmi;


pli: sakkaccaṁyeva payirupāsāmi, no asakkaccaṁ.


pli: Ayaṁ kho me, bhante, pañcamo acchariyo abbhuto dhammo saṁvijjati.


pli: So ce, bhante, me āyasmā dhammaṁ deseti;


pli: sakkaccaṁyeva suṇomi, no asakkaccaṁ.


pli: No ce me so āyasmā dhammaṁ deseti, ahamassa dhammaṁ desemi.


pli: Ayaṁ kho me, bhante, chaṭṭho acchariyo abbhuto dhammo saṁvijjati.


pli: Anacchariyaṁ kho pana maṁ, bhante, devatā upasaṅkamitvā ārocenti:


pli: ‘svākkhāto, gahapati, bhagavatā dhammo’ti.


pli: Evaṁ vutte, ahaṁ, bhante, tā devatā evaṁ vadāmi:


pli: ‘vadeyyātha vā evaṁ kho tumhe devatā no vā vadeyyātha, atha kho svākkhāto bhagavatā dhammo’ti.


pli: Na kho panāhaṁ, bhante, abhijānāmi tatonidānaṁ cittassa unnatiṁ:


pli: ‘maṁ vā devatā upasaṅkamanti, ahaṁ vā devatāhi saddhiṁ sallapāmī’ti.


pli: Ayaṁ kho me, bhante, sattamo acchariyo abbhuto dhammo saṁvijjati.


pli: Yānimāni, bhante, bhagavatā desitāni pañcorambhāgiyāni saṁyojanāni, nāhaṁ tesaṁ kiñci attani appahīnaṁ samanupassāmi.


pli: Ayaṁ kho me, bhante, aṭṭhamo acchariyo abbhuto dhammo saṁvijjati.


pli: Ime kho me, bhante, aṭṭha acchariyā abbhutā dhammā saṁvijjanti.


pli: Na ca kho ahaṁ jānāmi—


pli: katamehi cāhaṁ aṭṭhahi acchariyehi abbhutehi dhammehi samannāgato bhagavatā byākato”ti.


pli: Atha kho so bhikkhu uggassa gahapatino vesālikassa nivesane piṇḍapātaṁ gahetvā uṭṭhāyāsanā pakkāmi.


pli: Atha kho so bhikkhu pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho so bhikkhu yāvatako ahosi uggena gahapatinā vesālikena saddhiṁ kathāsallāpo, taṁ sabbaṁ bhagavato ārocesi.


pli: “Sādhu sādhu, bhikkhu.


pli: Yathā taṁ uggo gahapati vesāliko sammā byākaramāno byākareyya, imeheva kho, bhikkhu, aṭṭhahi acchariyehi abbhutehi dhammehi samannāgato uggo gahapati vesāliko mayā byākato.


pli: Imehi ca pana, bhikkhu, aṭṭhahi acchariyehi abbhutehi dhammehi samannāgataṁ uggaṁ gahapatiṁ vesālikaṁ dhārehī”ti.


pli: Paṭhamaṁ.


title_pli: Aṅguttara Nikāya 8.22 3. Gahapativagga

pli: Aṅguttara Nikāya 8.22


pli: 3. Gahapativagga


pli: Dutiyauggasutta


pli: Ekaṁ samayaṁ bhagavā vajjīsu viharati hatthigāme.


pli: Tatra kho bhagavā bhikkhū āmantesi:


pli: “aṭṭhahi, bhikkhave, acchariyehi abbhutehi dhammehi samannāgataṁ uggaṁ gahapatiṁ hatthigāmakaṁ dhārethā”ti.


pli: Idamavoca bhagavā.


pli: Idaṁ vatvāna sugato uṭṭhāyāsanā vihāraṁ pāvisi.


pli: Atha kho aññataro bhikkhu pubbaṇhasamayaṁ nivāsetvā pattacīvaramādāya yena uggassa gahapatino hatthigāmakassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho uggo gahapati hatthigāmako yena so bhikkhu tenupasaṅkami; upasaṅkamitvā taṁ bhikkhuṁ abhivādetvā ekamantaṁ nisīdi. Ekamantaṁ nisinnaṁ kho uggaṁ gahapatiṁ hatthigāmakaṁ so bhikkhu etadavoca:


pli: “aṭṭhahi kho tvaṁ, gahapati, acchariyehi abbhutehi dhammehi samannāgato bhagavatā byākato.


pli: Katame te, gahapati, aṭṭha acchariyā abbhutā dhammā, yehi tvaṁ samannāgato bhagavatā byākato”ti?


pli: “Na kho ahaṁ, bhante, jānāmi:


pli: ‘katamehi aṭṭhahi acchariyehi abbhutehi dhammehi samannāgato bhagavatā byākato’ti.


pli: Api ca, bhante, ye me aṭṭha acchariyā abbhutā dhammā saṁvijjanti,


pli: taṁ suṇāhi, sādhukaṁ manasi karohi; bhāsissāmī”ti.


pli: “Evaṁ, gahapatī”ti kho so bhikkhu uggassa gahapatino hatthigāmakassa paccassosi.


pli: Uggo gahapati hatthigāmako etadavoca:


pli: “yadāhaṁ, bhante, nāgavane paricaranto bhagavantaṁ paṭhamaṁ dūratova addasaṁ;


pli: saha dassaneneva me, bhante, bhagavato cittaṁ pasīdi, surāmado ca pahīyi.


pli: Ayaṁ kho me, bhante, paṭhamo acchariyo abbhuto dhammo saṁvijjati.


pli: So kho ahaṁ, bhante, pasannacitto bhagavantaṁ payirupāsiṁ.


pli: Tassa me bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ; kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā maṁ bhagavā aññāsi kallacittaṁ muducittaṁ vinīvaraṇacittaṁ udaggacittaṁ pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evamevaṁ kho me tasmiṁyeva āsane virajaṁ vītamalaṁ dhammacakkhuṁ udapādi:


pli: ‘yaṁ kiñci samudayadhammaṁ sabbaṁ taṁ nirodhadhamman’ti.


pli: So kho ahaṁ, bhante, diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane tattheva buddhañca dhammañca saṅghañca saraṇaṁ agamāsiṁ, brahmacariyapañcamāni ca sikkhāpadāni samādiyiṁ.


pli: Ayaṁ kho me, bhante, dutiyo acchariyo abbhuto dhammo saṁvijjati.


pli: Tassa mayhaṁ, bhante, catasso komāriyo pajāpatiyo ahesuṁ.


pli: Atha khvāhaṁ, bhante, yena tā pajāpatiyo tenupasaṅkamiṁ; upasaṅkamitvā tā pajāpatiyo etadavacaṁ:


pli: ‘mayā kho, bhaginiyo, brahmacariyapañcamāni sikkhāpadāni samādinnāni.


pli: Yā icchati sā idheva bhoge ca bhuñjatu puññāni ca karotu, sakāni vā ñātikulāni gacchatu.


pli: Hoti vā pana purisādhippāyo, kassa vo dammī’ti?


pli: Evaṁ vutte, sā, bhante, jeṭṭhā pajāpati maṁ etadavoca:


pli: ‘itthannāmassa maṁ, ayyaputta, purisassa dehī’ti.


pli: Atha kho ahaṁ, bhante, taṁ purisaṁ pakkosāpetvā vāmena hatthena pajāpatiṁ gahetvā dakkhiṇena hatthena bhiṅgāraṁ gahetvā tassa purisassa oṇojesiṁ.


pli: Komāriṁ kho panāhaṁ, bhante, dāraṁ pariccajanto nābhijānāmi cittassa aññathattaṁ.


pli: Ayaṁ kho me, bhante, tatiyo acchariyo abbhuto dhammo saṁvijjati.


pli: Saṁvijjanti kho pana me, bhante, kule bhogā.


pli: Te ca kho appaṭivibhattā sīlavantehi kalyāṇadhammehi.


pli: Ayaṁ kho me, bhante, catuttho acchariyo abbhuto dhammo saṁvijjati.


pli: Yaṁ kho panāhaṁ, bhante, bhikkhuṁ payirupāsāmi;


pli: sakkaccaṁyeva payirupāsāmi, no asakkaccaṁ.


pli: So ce me āyasmā dhammaṁ deseti;


pli: sakkaccaṁyeva suṇomi, no asakkaccaṁ.


pli: No ce me so āyasmā dhammaṁ deseti, ahamassa dhammaṁ desemi.


pli: Ayaṁ kho me, bhante, pañcamo acchariyo abbhuto dhammo saṁvijjati.


pli: Anacchariyaṁ kho pana, bhante, saṅghe nimantite devatā upasaṅkamitvā ārocenti:


pli: ‘asuko, gahapati, bhikkhu ubhatobhāgavimutto asuko paññāvimutto asuko kāyasakkhī asuko diṭṭhippatto asuko saddhāvimutto asuko dhammānusārī asuko saddhānusārī asuko sīlavā kalyāṇadhammo asuko dussīlo pāpadhammo’ti.


pli: Saṅghaṁ kho panāhaṁ, bhante, parivisanto nābhijānāmi evaṁ cittaṁ uppādento:


pli: ‘imassa vā thokaṁ demi imassa vā bahukan’ti.


pli: Atha khvāhaṁ, bhante, samacittova demi.


pli: Ayaṁ kho me, bhante, chaṭṭho acchariyo abbhuto dhammo saṁvijjati.


pli: Anacchariyaṁ kho pana maṁ, bhante, devatā upasaṅkamitvā ārocenti:


pli: ‘svākkhāto, gahapati, bhagavatā dhammo’ti.


pli: Evaṁ vutte, ahaṁ, bhante, tā devatā evaṁ vademi:


pli: ‘vadeyyātha vā evaṁ kho tumhe devatā no vā vadeyyātha, atha kho svākkhāto bhagavatā dhammo’ti.


pli: Na kho panāhaṁ, bhante, abhijānāmi tatonidānaṁ cittassa unnatiṁ:


pli: ‘maṁ tā devatā upasaṅkamanti, ahaṁ vā devatāhi saddhiṁ sallapāmī’ti.


pli: Ayaṁ kho me, bhante, sattamo acchariyo abbhuto dhammo saṁvijjati.


pli: Sace kho panāhaṁ, bhante, bhagavato paṭhamataraṁ kālaṁ kareyyaṁ, anacchariyaṁ kho panetaṁ yaṁ maṁ bhagavā evaṁ byākareyya:


pli: ‘natthi taṁ saṁyojanaṁ yena saṁyutto uggo gahapati hatthigāmako puna imaṁ lokaṁ āgaccheyyā’ti.


pli: Ayaṁ kho me, bhante, aṭṭhamo acchariyo abbhuto dhammo saṁvijjati.


pli: Ime kho me, bhante, aṭṭha acchariyā abbhutā dhammā saṁvijjanti.


pli: Na ca kho ahaṁ jānāmi:


pli: ‘katamehi cāhaṁ aṭṭhahi acchariyehi abbhutehi dhammehi samannāgato bhagavatā byākato’”ti.


pli: Atha kho so bhikkhu uggassa gahapatino hatthigāmakassa nivesane piṇḍapātaṁ gahetvā uṭṭhāyāsanā pakkāmi.


pli: Atha kho so bhikkhu pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho so bhikkhu yāvatako ahosi uggena gahapatinā hatthigāmakena saddhiṁ kathāsallāpo, taṁ sabbaṁ bhagavato ārocesi.


pli: “Sādhu sādhu, bhikkhu.


pli: Yathā taṁ uggo gahapati hatthigāmako sammā byākaramāno byākareyya, imeheva kho, bhikkhu, aṭṭhahi acchariyehi abbhutehi dhammehi samannāgato uggo gahapati hatthigāmako mayā byākato.


pli: Imehi ca pana, bhikkhu, aṭṭhahi acchariyehi abbhutehi dhammehi samannāgataṁ uggaṁ gahapatiṁ hatthigāmakaṁ dhārehī”ti.


pli: Dutiyaṁ.


title_pli: Aṅguttara Nikāya 8.23 3. Gahapativagga

pli: Aṅguttara Nikāya 8.23


pli: 3. Gahapativagga


pli: Paṭhamahatthakasutta


pli: Ekaṁ samayaṁ bhagavā āḷaviyaṁ viharati aggāḷave cetiye.


pli: Tatra kho bhagavā bhikkhū āmantesi:


pli: “sattahi, bhikkhave, acchariyehi abbhutehi dhammehi samannāgataṁ hatthakaṁ āḷavakaṁ dhāretha.


pli: Katamehi sattahi?


pli: Saddho hi, bhikkhave, hatthako āḷavako;


pli: sīlavā, bhikkhave, hatthako āḷavako;


pli: hirīmā, bhikkhave, hatthako āḷavako;


pli: ottappī, bhikkhave, hatthako āḷavako;


pli: bahussuto, bhikkhave, hatthako āḷavako;


pli: cāgavā, bhikkhave, hatthako āḷavako;


pli: paññavā, bhikkhave, hatthako āḷavako—


pli: imehi kho, bhikkhave, sattahi acchariyehi abbhutehi dhammehi samannāgataṁ hatthakaṁ āḷavakaṁ dhārethā”ti.


pli: Idamavoca bhagavā.


pli: Idaṁ vatvāna sugato uṭṭhāyāsanā vihāraṁ pāvisi.


pli: Atha kho aññataro bhikkhu pubbaṇhasamayaṁ nivāsetvā pattacīvaramādāya yena hatthakassa āḷavakassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho hatthako āḷavako yena so bhikkhu tenupasaṅkami; upasaṅkamitvā taṁ bhikkhuṁ abhivādetvā ekamantaṁ nisīdi. Ekamantaṁ nisinnaṁ kho hatthakaṁ āḷavakaṁ so bhikkhu etadavoca:


pli: “Sattahi kho tvaṁ, āvuso, acchariyehi abbhutehi dhammehi samannāgato bhagavatā byākato.


pli: ‘Saddho, bhikkhave, hatthako āḷavako;


pli: sīlavā …pe…


pli: hirīmā …


pli: ottappī …


pli: bahussuto …


pli: cāgavā …


pli: paññavā, bhikkhave, hatthako āḷavako’ti.


pli: Imehi kho tvaṁ, āvuso, sattahi acchariyehi abbhutehi dhammehi samannāgato bhagavatā byākato”ti.


pli: “Kaccittha, bhante, na koci gihī ahosi odātavasano”ti?


pli: “Na hettha, āvuso, koci gihī ahosi odātavasano”ti.


pli: “Sādhu, bhante, yadettha na koci gihī ahosi odātavasano”ti.


pli: Atha kho so bhikkhu hatthakassa āḷavakassa nivesane piṇḍapātaṁ gahetvā uṭṭhāyāsanā pakkāmi.


pli: Atha kho so bhikkhu pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “Idhāhaṁ, bhante, pubbaṇhasamayaṁ nivāsetvā pattacīvaramādāya yena hatthakassa āḷavakassa nivesanaṁ tenupasaṅkamiṁ; upasaṅkamitvā paññatte āsane nisīdiṁ.


pli: Atha kho, bhante, hatthako āḷavako yenāhaṁ tenupasaṅkami; upasaṅkamitvā maṁ abhivādetvā ekamantaṁ nisīdi.


pli: Ekamantaṁ nisinnaṁ kho ahaṁ, bhante, hatthakaṁ āḷavakaṁ etadavacaṁ:


pli: ‘sattahi kho tvaṁ, āvuso, acchariyehi abbhutehi dhammehi samannāgato bhagavatā byākato.


pli: Katamehi sattahi?


pli: Saddho, bhikkhave, hatthako āḷavako;


pli: sīlavā …pe…


pli: hirīmā …


pli: ottappī …


pli: bahussuto …


pli: cāgavā …


pli: paññavā, bhikkhave, hatthako āḷavakoti.


pli: Imehi kho tvaṁ, āvuso, sattahi acchariyehi abbhutehi dhammehi samannāgato bhagavatā byākato’ti.


pli: Evaṁ vutte, bhante, hatthako maṁ etadavoca:


pli: ‘kaccittha, bhante, na koci gihī ahosi odātavasano’ti?


pli: ‘Na hettha, āvuso, koci gihī ahosi odātavasano’ti.


pli: ‘Sādhu, bhante, yadettha na koci gihī ahosi odātavasano’”ti.


pli: “Sādhu sādhu, bhikkhu.


pli: Appiccho so, bhikkhu, kulaputto.


pli: Santeyeva attani kusaladhamme na icchati parehi ñāyamāne.


pli: Tena hi tvaṁ, bhikkhu, imināpi aṭṭhamena acchariyena abbhutena dhammena samannāgataṁ hatthakaṁ āḷavakaṁ dhārehi, yadidaṁ appicchatāyā”ti.


pli: Tatiyaṁ.


title_pli: Aṅguttara Nikāya 8.24 3. Gahapativagga

pli: Aṅguttara Nikāya 8.24


pli: 3. Gahapativagga


pli: Dutiyahatthakasutta


pli: Ekaṁ samayaṁ bhagavā āḷaviyaṁ viharati aggāḷave cetiye.


pli: Atha kho hatthako āḷavako pañcamattehi upāsakasatehi parivuto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho hatthakaṁ āḷavakaṁ bhagavā etadavoca:


pli: “mahatī kho tyāyaṁ, hatthaka, parisā.


pli: Kathaṁ pana tvaṁ, hatthaka, imaṁ mahatiṁ parisaṁ saṅgaṇhāsī”ti?


pli: “Yānimāni, bhante, bhagavatā desitāni cattāri saṅgahavatthūni, tehāhaṁ imaṁ mahatiṁ parisaṁ saṅgaṇhāmi.


pli: Ahaṁ, bhante, yaṁ jānāmi:


pli: ‘ayaṁ dānena saṅgahetabbo’ti, taṁ dānena saṅgaṇhāmi;


pli: yaṁ jānāmi:


pli: ‘ayaṁ peyyavajjena saṅgahetabbo’ti, taṁ peyyavajjena saṅgaṇhāmi;


pli: ‘ayaṁ atthacariyāya saṅgahetabbo’ti, taṁ atthacariyāya saṅgaṇhāmi;


pli: ‘ayaṁ samānattatāya saṅgahetabbo’ti, taṁ samānattatāya saṅgaṇhāmi.


pli: Saṁvijjanti kho pana me, bhante, kule bhogā.


pli: Daliddassa kho no tathā sotabbaṁ maññantī”ti.


pli: “Sādhu sādhu, hatthaka.


pli: Yoni kho tyāyaṁ, hatthaka, mahatiṁ parisaṁ saṅgahetuṁ.


pli: Ye hi keci, hatthaka, atītamaddhānaṁ mahatiṁ parisaṁ saṅgahesuṁ, sabbe te imeheva catūhi saṅgahavatthūhi mahatiṁ parisaṁ saṅgahesuṁ.


pli: Yepi hi keci, hatthaka, anāgatamaddhānaṁ mahatiṁ parisaṁ saṅgaṇhissanti, sabbe te imeheva catūhi saṅgahavatthūhi mahatiṁ parisaṁ saṅgaṇhissanti.


pli: Yepi hi keci, hatthaka, etarahi mahatiṁ parisaṁ saṅgaṇhanti, sabbe te imeheva catūhi saṅgahavatthūhi mahatiṁ parisaṁ saṅgaṇhantī”ti.


pli: Atha kho hatthako āḷavako bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā acirapakkante hatthake āḷavake bhikkhū āmantesi:


pli: “aṭṭhahi, bhikkhave, acchariyehi abbhutehi dhammehi samannāgataṁ hatthakaṁ āḷavakaṁ dhāretha.


pli: Katamehi aṭṭhahi?


pli: Saddho, bhikkhave, hatthako āḷavako;


pli: sīlavā, bhikkhave …pe…


pli: hirīmā …


pli: ottappī …


pli: bahussuto …


pli: cāgavā …


pli: paññavā, bhikkhave, hatthako āḷavako;


pli: appiccho, bhikkhave, hatthako āḷavako.


pli: Imehi kho, bhikkhave, aṭṭhahi acchariyehi abbhutehi dhammehi samannāgataṁ hatthakaṁ āḷavakaṁ dhārethā”ti.


pli: Catutthaṁ.


title_pli: Aṅguttara Nikāya 8.25 3. Gahapativagga

pli: Aṅguttara Nikāya 8.25


pli: 3. Gahapativagga


pli: Mahānāmasutta


pli: Ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Atha kho mahānāmo sakko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahānāmo sakko bhagavantaṁ etadavoca:


pli: “kittāvatā nu kho, bhante, upāsako hotī”ti?


pli: “Yato kho, mahānāma, buddhaṁ saraṇaṁ gato hoti, dhammaṁ saraṇaṁ gato hoti, saṅghaṁ saraṇaṁ gato hoti;


pli: ettāvatā kho, mahānāma, upāsako hotī”ti.


pli: “Kittāvatā pana, bhante, upāsako sīlavā hotī”ti?


pli: “Yato kho, mahānāma, upāsako pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti;


pli: ettāvatā kho, mahānāma, upāsako sīlavā hotī”ti.


pli: “Kittāvatā pana, bhante, upāsako attahitāya paṭipanno hoti, no parahitāyā”ti?


pli: “Yato kho, mahānāma, upāsako attanāva saddhāsampanno hoti, no paraṁ saddhāsampadāya samādapeti;


pli: attanāva sīlasampanno hoti, no paraṁ sīlasampadāya samādapeti;


pli: attanāva cāgasampanno hoti, no paraṁ cāgasampadāya samādapeti;